“Bɛmaa Nyamenle Ɛhakyi Bɛ Adwenle Bɔkɔɔ.”—Wulomuma 12:2 | Debiezukoalɛ\n“Bɛmaa Nyamenle ɛhakyi bɛ adwenle bɔkɔɔ.”—WULO. 12:2.\nKɛmɔti a ɔhyia kɛ Keleseɛnema kɔsɔɔti maa ɛhakyilɛ nwo edwɛkɛ kyia bɛ ɛ?\nDuzu a ɔwɔ kɛ Keleseɛnenli ko biala kakyi wɔ nwo a?\nKɛ ɔkɛyɛ na yɛahakyi ɛ?\n1, 2. Kɛzi ndetelɛ mɔɔ yɛnyianle nee menli mɔɔ yɛ nee bɛ de la kola nyia yɛ nwo zo tumi ɛ?\nƐLEKA mɔɔ bɛtetele yɛ nee ndetelɛ mɔɔ yɛnyianle la kola nyia yɛ nwo zo tumi. Awie biala lɛ kɛzi ɔsiezie ɔ nwo; aleɛ mɔɔ ɔkulo; kɛzi ɔyɛ ye debie. Kɛmɔti ɛ? Bie vi menli mɔɔ yɛ nee bɛ de nee tɛnlabelɛ mɔɔ yɛ wɔ nu la.\n2 Noko akee, ninyɛne bie mɔ anwo hyia tɛla aleɛ mɔɔ yɛkulo nee kɛzi yɛsiezie yɛ nwo la. Kɛ neazo la, bɛtete yɛ mɔɔ saa yɛnwu ninyɛne bie mɔ a yɛdie yɛto nu noko yɛnwu bie mɔ a yɛnlie yɛndo nu. Asolo awie biala kpɔkɛzilɛ wɔ ninyɛne ɛhye mɔ anwo. Yɛ kpɔkɛzilɛ kola maa kɛzi yɛtete yɛ adwenle ne bɔbɔ la da ali. Baebolo ne ka kɛ, mekɛ dɔɔnwo ne ala ‘bɛdabɛ mɔɔ bɛnle Dwuuma la ɛnlɛ Mosisi mɛla ne suzuamgba ɛdeɛ, noko bɛyɛ mɔɔ mɛla ne se la bie.’ (Wulo. 2:14) Noko asoo ɛhye kile kɛ saa Nyamenle ɛtɛdile mɛla fɔɔnwo wɔ debie bie anwo a, yɛbahola yɛali ngyinlazo mɔɔ menli mɔɔ wɔ ɛleka mɔɔ yɛwɔ la fa di gyima la azo ɔ?\n3. Ninyɛne nwiɔ boni ati a Keleseɛnema ɛndwazo ala ɛnyɛ mɔɔ menli dɔɔnwo yɛ la bie ɛ?\n3 Yeanyɛ boɛ fee la, ninyɛne nwiɔ mɔɔ nwolɛ hyia la ati a Keleseɛnema ɛnyɛ zɔ a. Mɔɔ ɔlumua, Baebolo ne bɔ yɛ kɔkɔ kɛ: “Adenle bie wɔ ɛkɛ ne a ɔle kpalɛ wɔ sonla nye zo, na ye awieleɛ wie ewule.” (Mrɛ. 16:25) Kɛmɔ yɛnli munli la ati, tɛ mekɛ ne amuala a yɛbanwu ninyɛne mɔɔ le kpalɛ la na yɛayɛ a. (Mrɛ. 28:26; Gyɛ. 10:23) Mɔɔ ɔtɔ zo nwiɔ, Baebolo ne ka kɛ subane nee ngyinlazo mɔɔ ewiade ne fa di gyima la vi Seetan, “ewiade ɛhye nyamenle ne.” (2 Kɔl. 4:4; 1 Dwɔn 5:19) Zɔhane ati, saa yɛkpondɛ kɛ Gyihova die yɛ to nu na ɔyila yɛ a, ɔwɔ kɛ yɛfa folɛdulɛ ne mɔɔ ɔwɔ Wulomuma 12:2 la yɛdi gyima.—Bɛgenga.\n4 Edwɛkɛ dɔɔnwo mɔɔ nwolɛ hyia la wɔ Wulomuma 12:2 mɔɔ ɔwɔ kɛ yɛsuzu nwolɛ kpalɛ a. (1) Kɛmɔti a ɔhyia kɛ ‘yɛkakyi ɛ’? (2) Duzu a ɛhakyilɛ kile a? na (3) Kɛ ɔkɛyɛ na yɛahakyi ɛ? Bɛmaa yɛzuzu kpuyia nsa ɛhye mɔ anwo.\nKƐMƆTI A ƆWƆ KƐ YƐKAKYI Ɛ?\n5. Nwane mɔ a ɛnee Pɔɔlo edwɛkɛ ne mɔɔ wɔ Wulomuma 12:2 la fane bɛ nwo titile a?\n5 Tɛ menli mɔɔ ɛnle diedima la yɛɛ Pɔɔlo hɛlɛle edwɛkɛ ne mɔɔ wɔ Wulomuma kɛlata ne anu la hɔmanle bɛ a. Ɔhɛlɛle ɔhɔmanle ɔ gɔnwo mɔ Keleseɛnema mɔɔ bɛkpokpa bɛ la. (Wulo. 1:7) Ɔdule bɛ folɛ kɛ bɛhakyi na “bɛmmamaa ewiade amaamuo di bɛ adwenle.” Wɔ Keleseɛnema mɔɔ ɛnee de Wulomu wɔ ɛvolɛ 56 Y.M. mekɛ zo, ɛnee “ewiade” ninyɛne ne bie a le ngyinlazo, amaamuo, nyɛleɛ nee ndenle mɔɔ Wulomu maanle ne fa di gyima la. Edwɛkɛkpɔkɛ “bɛmmamaa” mɔɔ Pɔɔlo vale lile gyima la kile kɛ ɛnee bie mɔ ɛmaa zɔhane ewiade ne ɛli bɛ adwenle. Kɛzi ɔlile yɛ mediema zɔhane mɔ adwenle ɛ?\n6, 7. Wɔ Pɔɔlo mekɛ zo, kɛzi ɛbɛlabɔlɛ nee ɛzonlenlɛ mɔɔ hɔle zo wɔ Wulomu la gyegyele Keleseɛnema ɛ?\n6 Ɛnɛ, saa nyɛvolɛ kɔ Wulomu kɛ bɛkanleɛnlea ɛkɛ a, mɔɔ bɛnwu ye la a le ɛzonlenlɛ sua, nla, ngakyedeɛ, nee nwɔhoalilɛleka mɔɔ ɛbubu. Bɛyɛle bie mɔ wɔ ɛvoya ne mɔɔ ɔlumua la anu. Ninyɛne ɛhye mɔ maa yɛnwu tete Wulomuma ɛbɛlabɔlɛ nee bɛ ɛzonlenlɛ. Nwɔhoa mɔɔ esiane wɔ nu, mgbɔnwɔ ɛnriandilɛ, yɛkile nee edwɛne mɔɔ nuhua dɔɔnwo kanvo ɛbɛla ɛtane la noko anwo edwɛkɛ wɔ tete mbuluku dɔɔnwo anu. Ɛnee gualilɛ noko kɔ zo wɔ Wulomu, yemɔti ɛnee ndenle dɔɔnwo wɔ ɛkɛ mɔɔ menli kola dua zo nyia bɛ nwo a.—Wulo. 6:21; 1 Pita 4:3, 4.\n7 Ɔnva nwo kɛ ɛnee ɛzonlenlɛ azua nee nyamenle dɔɔnwo wɔ Wulomu la, debie biala ɛngile kɛ Wulomuma nee bɛ nyamenle ne mɔ nyianle agɔnwolɛvalɛ kpaziwɔkɛ bie. Amaamuo yɛɛ ɛnee le bɛ ɛzonlenlɛ titile a—awolɛ kenle ɛlilɛ, agyalɛ, nee ɛzɛne ɛyɛlɛ—le ninyɛne mɔɔ ɛnee bɛta bɛyɛ. Ɛbahola wɔanwu kɛzi ɛhye gyegyele Wulomu Keleseɛnema ne la. Bie mɔ vale bɛ nwo wulale ninyɛne ɛhye mɔ bie anu, yemɔti ɔda ali kɛ ɛnee ɔwɔ kɛ bɛkakyi bɛ adwenle na bɛahola bɛayɛ nɔhalɛ Keleseɛnema, na ɛnee adwenle ɛhakyilɛ ɛhye badoa zo wɔ bɛ ɛzɔnenlɛ ne anzi.\n8. Duzu ati a ewiade ne kola yɛ ɛleka mɔɔ esiane wɔ maa Keleseɛnema ɛnɛ ɛ?\n8 Kɛmɔ ɛnee ɔde ye wɔ Wulomu maanle ne anu la, ɛnɛ noko ewiade ne le ɛleka mɔɔ esiane wɔ maa Keleseɛnema mɔɔ bɛyila bɛ nwo zo la. Duzu ati ɔ? Ɔboalekɛ ewiade sunsum ne da ali wɔ ndenle dɔɔnwo azo. (Bɛgenga Ɛfɛsɛsema 2:2, 3; 1 Dwɔn 2:16.) Atiakunluwɔzo, nzuzulɛ, ngyinlazo nee ɛbɛlabɔlɛ mɔɔ kɔ zo alehyenlɛ biala wɔ ewiade ye anu la bahola anyia yɛ nwo zo tumi. Yemɔti, ndelebɛbo wɔ nu kɛ yɛbali Baebolo folɛdulɛ ɛhye azo, “bɛmmamaa ewiade amaamuo di bɛ adwenle. Bɛmaa Nyamenle ɛhakyi bɛ.” Duzu a ɔwɔ kɛ yɛyɛ a?\nDUZU A ƆHYIA KƐ YƐKAKYI WƆ NWO A?\n9. Nzenzaleɛ boni a menli dɔɔnwo yɛle na bɛafɛta bɛamaa ɛzɔnenlɛ a?\n9 Saa awie ɛlɛsukoa Baebolo ne na ɔfa mɔɔ ɔkɛzukoa la ɔbɔ ye ɛbɛla a, ɔnyia anyuhɔlɛ wɔ sunsum nu. Ɔtwe ɔ nwo ɔfi adalɛ ɛzonlenlɛ nee ɛbɛla ɛtane biala anwo na ɔsukoa Kelaese. (Ɛfɛ. 4:22-24) Ɔyɛ yɛ fɛ kɛ yɛnwu kɛ menli dɔɔnwo yɛ zɔ ɛvolɛ biala na bɛfɛta bɛmaa ɛzɔnenlɛ bɛfa bɛyɛ bɛ nwo zo mɔɔ bɛyila bɛmaa Gyihova Nyamenle anwo sɛkɛlɛneɛ la. Nɔhalɛ, ɛhye maa Gyihova anye die. (Mrɛ. 27:11) Noko akee, ɔwɔ kɛ yɛbiza yɛ nwo kɛ: Asoo nzenzaleɛ ɛhye ala a ɔwɔ kɛ meyɛ a?\nƆwɔ kɛ menli dɔɔnwo twe bɛ nwo fi Seetan ewiade ne anwo na bɛkakyi bɛ adwenle (Nea ɛdendɛkpunli 9)\n10. Kɛmɔti a ɛhakyilɛ kɔ moa tɛla anyuhɔlɛ ɛnyianlɛ ɛ?\n10 Ɛhakyilɛ kɔ moa tɛla anyuhɔlɛ ɛnyianlɛ. Buluku bie mɔɔ ɔkile Baebolo nu edwɛkɛ agbɔkɛ bo la ka kɛ edwɛkɛ mɔɔ bɛhile ɔ bo “bɛmaa Nyamenle ɛhakyi bɛ” wɔ Wulomuma 12:2 la kile kɛ yɛmaa sunsum nwuanzanwuanza ne ayɛ yɛ adwenle ne fofolɛ. Ɛhye ati, tɛ ninyɛne mɔɔ Keleseɛnenli yɛ fa kile kɛ yehakyi la ala a le kɛ ɔbagyakyi nyɛleɛ ɛtane, ɛdendɛlɛ evinli, nee ɛbɛla ɛtane ɛbɔlɛ. Menli mɔɔ ɛnze Baebolo ne anu la bie mɔ bɔbɔ bɔ mɔdenle kɛ bɛnrɛyɛ ninyɛne ɛhye mɔ. Yemɔti, duzu a boka Keleseɛnema ɛhakyilɛ ne anwo a?\n11. Pɔɔlo hilele kɛ adenle boni a awie kola dua zo kakyi a?\n11 Pɔɔlo hɛlɛle kɛ: “Bɛmaa Nyamenle ɛhakyi bɛ adwenle bɔkɔɔ.” Yɛ “adwenle” a yɛfa yɛsuzu edwɛkɛ nwo a. Noko wɔ Baebolo ne anu, eza ɔkile adwenle mɔɔ yɛlɛ, yɛ nyɛleɛ, nee kɛzi yɛfa yɛ adwenle yɛdi gyima la. Wɔ Pɔɔlo kɛlata ne mɔɔ ɔhɛlɛle Wulomuma ne la mɔlebɛbo, ɔhanle kɛ menli bie mɔ lɛ ‘adwenle mɔɔ ɛkpɔlɔ.’ Menli ɛhye mɔ yɛ “ninyɛne mɔɔ le kɛ amumuyɛ, asiayɛ, anyebolo, ngunzi, nungule, kɔdiawu, konle, adalɛ,” nee ninyɛndane gyɛne. (Wulo. 1:28-31) Zɔhane ati, yɛkola yɛnwu deɛmɔti Pɔɔlo dule menli mɔɔ bɛtetele bɛ wɔ ɛleka zɛhae na bɛrayɛ Nyamenle azonvolɛ folɛ kɛ “bɛmaa Nyamenle ɛhakyi bɛ adwenle bɔkɔɔ” la.\n‘Bɛye ɛkpɔlɛ nee ɛya biala bɛgua. Bɛmmadi butule anzɛɛ bɛmmayɛ aholoba.’—Ɛfɛ. 4:31\n12. Adwenle boni a ɛnwu kɛ menli mɔɔ bɛwɔ ɛkɛ ɛnɛ la dɔɔnwo lɛ a, na kɛzi ɛhye kola yɛ esiane maa Keleseɛnema ɛ?\n12 Ɔyɛ nyane kɛ menli mɔɔ bɛle kɛ bɛdabɛ mɔɔ Pɔɔlo hanle bɛ nwo edwɛkɛ la yɛɛ ɛbɔ yɛ ɛyia a. Bie a bɛ adwenle se bɛ kɛ menli mɔɔ anye ɛtɛbukɛle anzɛɛ le kyengye la a fa ngyinlazo yɛ gyima a. Kilehilevolɛma nee awovolɛ dɔɔnwo si “atianwolilɛ” adua. Menli ɛhye mɔ die di kɛ adenle biala ɛnle ɛkɛ mɔɔ bɛbahola bɛalua zo bɛanwu mɔɔ ɔle kpalɛ nee mɔɔ ɔle ɛtane a. Bɛdabɛ mɔɔ bɛkɔ asɔne bɔbɔ la, te nganeɛ kɛ bɛkola bɛyɛ mɔɔ bɛkulo, ɔngyia kɛ bɛkɛdie Nyamenle anzɛɛ bɛkɛli ye mɛla zo. (Edw. 14:1) Subane zɛhae bahola ayɛ esiane amaa nɔhalɛ Keleseɛnema. Awie mɔɔ anye ɛnla ɛkɛ la bahola anyia adwenle ɛhye bie wɔ teokelase ngyehyɛleɛ nwo. Bie a bɛnrɛlie asafo adehilelɛ bɛnrɛdo nu anzɛɛ bɛbadendɛ bɛ nzo abo wɔ ninyɛne mɔɔ bɛngulo la anwo. Anzɛɛ bɛnlie folɛdulɛ mɔɔ gyi Baebolo ne azo mɔɔ ɔfane anyelielɛ ninyɛne, Intanɛte, nee nwoma kpole ɛzukoalɛ nwo la bɛndo nu kpalɛ.\n13. Duzu ati a ɔwɔ kɛ yɛneɛnlea yɛ nwo nu kpalɛ ɛ?\n13 Amaa yɛanli ewiade ninyɛne nzi bieko la, ɔwɔ kɛ yɛneɛnlea yɛ ahonle, yɛ nganeɛdelɛ, yɛ bodane nee yɛ ɛbɛlabɔlɛ nu kpalɛ. Bie a awie mɔ ɛnrɛnwu kɛzi yɛde la kpalɛ yemɔti bɛbahanvo yɛ kɛ yɛlɛyɛ deɛ. Noko saa yɛlɛmaa mɔɔ yɛsukoa ye Baebolo ne anu la ahakyi yɛ ɛbɛlabɔlɛ amgba a yɛdayɛ ngome a yɛze a.—Bɛgenga Gyemise 1:23-25.\nKƐZI YƐKAKYI LA\n14. Duzu a bamaa yɛanwu nzenzaleɛ mɔɔ ɔwɔ kɛ yɛyɛ la ɛ?\n14 Saa yɛbahola yɛahakyi a, kyesɛ yɛkakyi ninyɛne mɔɔ wɔ yɛ ahonle nu la. Duzu a baboa yɛ na yɛahakyi a? Saa yɛsukoa Baebolo ne a ɔmaa yɛnwu mɔɔ Gyihova kpondɛ kɛ yɛyɛ la. Mɔɔ yɛbayɛ ye wɔ mɔɔ yɛbazukoa anwo la bamaa yɛanwu mɔɔ wɔ yɛ ahonle nu la. Ɛhye bamaa yɛanwu nzenzaleɛ mɔɔ ɔwɔ kɛ yɛyɛ na yɛayɛ “Nyamenle ɛhulolɛdeɛ kpalɛ ne.”—Wulo. 12:2; Hib. 4:12.\n15. Saa Gyihova nwo yɛ a nzenzaleɛ boni a yɛbayɛ a?\n15 Bɛgenga Ayezaya 64:8. Ɛzukoalɛdeɛ mɔɔ nwolɛ hyia la wɔ ndonwo ne mɔɔ ngapezonli Ayezaya vale lile gyima la anu. Yɛle ndɛtɛlɛ, yɛɛ Gyihova le Nwovolɛ, yemɔti kɛzi ɔnwo yɛ ɛ? Ɔngakyi yɛ sonlabaka ne. Gyihova tete yɛ wɔ sunsum nu, ɔntete yɛ wɔ nwonane nu. Saa yɛmaa adenle ɔnwo yɛ a, yɛbavi yɛ ahonle nu yɛayɛ nzenzaleɛ, yɛbamaa yeaboa yɛ yɛahakyi kɛzi yɛte nganeɛ nee kɛzi yɛsuzu edwɛkɛ nwo la. Sunsum nu ndetelɛ yɛɛ yɛhyia nwo na yɛahola yɛali ewiade ne azo konim a. Kɛzi ɔnwo yɛ ɛ?\n16, 17. (a) Kilehile mɔɔ nwovolɛ yɛ ndɛtɛlɛ mɔɔ ɔkulo kɛ ɔfa ɔnwo debie kɛnlɛma la anu. (b) Kɛzi Nyamenle Edwɛkɛ ne boa yɛ maa yɛkakyi yɛyɛ debie kɛnlɛma wɔ Gyihova anye zo ɛ?\n16 Nwovolɛ bahola anwo buakɛ kɛnlɛma a, kyesɛ ɔfa ndɛtɛlɛ kɛnlɛma ɔnwo. Noko ninyɛne nwiɔ wɔ ɛkɛ mɔɔ ɔwɔ kɛ ɔyɛ a. Mɔɔ ɔlumua la, ɔwɔ kɛ ɔfa nzule ɔwowo evinli biala mɔɔ wɔ ndɛtɛlɛ ne anu la. Akee, ɔbava nzule ekyi yeafonla ndɛtɛlɛ ne amaa saa ɔnwo deɛ ne a yeayɛ boɛ.\n17 Yɛ ye nzonlɛ kɛ bɛfa nzule bɛdi gyima fane nwiɔ, bɛfa bɛwowo evinli mɔɔ wɔ ndɛtɛlɛ ne anu la yɛɛ bɛfa bɛfɔtɔ ndɛtɛlɛ ne amaa bɛahola bɛava bɛanwo deɛ ne mɔɔ bɛkpondɛ kɛ bɛnwo la. Asoo yɛnwu kɛzi Nyamenle Edwɛkɛ ne di gyima zɛhae bie wɔ yɛ ɛbɛlabɔlɛ nu la? Ɔkola ɔmaa yɛtwe yɛ nwo yɛfi ninyɛne mɔɔ yɛnze Nyamenle la yɛyɛle la anwo na yɛyɛ ninyɛne mɔɔ sɔ ɔ nye la. (Ɛfɛ. 5:26) Bɛhakye yɛ fane dɔɔnwo kɛ yɛgenga Baebolo ne alehyenlɛ biala na yɛhɔ debiezukoalɛ, ɛleka mɔɔ bɛsukoa Nyamenle Edwɛkɛ ne la. Duzu ati a bɛtu yɛ folɛ kɛ yɛyɛ ninyɛne ɛhye mɔ ɛ? Ɔboalekɛ saa yɛyɛ zɔ a, ɛnee yɛlɛmaa Gyihova anwo yɛ.—Edw. 1:2; Gyi. 17:11; Hib. 10:24, 25.\nSaa ɛkakyi wɔ adwenle a ɛbahola wɔali ngyegyelɛ nwo gyima wɔ adenle kpalɛ zo wɔadɛla dɛba ne (Nea ɛdendɛkpunli 18)\n18. (a) Duzu ati a saa yɛkpondɛ kɛ Nyamenle Edwɛkɛ ne maa yɛkakyi a, ɛnee ɔwɔ kɛ yɛdwenledwenle nwo ɛ? (b) Kpuyia boni mɔ a bahola aboa yɛ a?\n18 Baebolo ne mɔɔ yɛbagenga ye dahuu nee ye ɛzukoalɛ le anwosesebɛ mɔɔ Nyamenle Edwɛkɛ ne bamaa yɛanyia yɛahakyi la mɔlebɛbo ala. Ɔyɛ a menli dɔɔnwo kenga Baebolo ne foa bie yemɔti bɛnwu nuhua edwɛkɛ ne ekyi. Bie a wɔyia menli ɛhye mɔ bie wɔ daselɛlilɛ nu ɛlɛ. Bie mɔ bɔbɔ kola kakye Baebolo ne anu edwɛkɛ bie bɛka. * Noko akee, bɛndwenle nwo bɛngɔ moa yɛɛ bɛnva bɛmbɔ bɛ ɛbɛla. Kɛmɔti ɛ? Saa Nyamenle Edwɛkɛ ne bahola amaa awie ahakyi a, kyesɛ ɔmaa ɔka ye ahonle. Na saa yɛbahola yɛayɛ ɛhye a, ɛnee ɔhyia kɛ yɛdwenledwenle mɔɔ yɛsukoa ye wɔ Baebolo ne anu la anwo. Ɔwɔ kɛ yɛbiza yɛ nwo kɛ: ‘Asoo mete ɔ bo kɛ ɛhye ɛnle asɔne bie ngilehilelɛ ala? Asoo metɛnwunle kɛ ɛhye a le nɔhalɛ ne a? Bieko, asoo mefa mɔɔ mesukoa la mebɔ me ɛbɛla anzɛɛ mefa mekilehile ala? Asoo medie medi kɛ Gyihova yɛɛ ɛlɛtendɛ ahile me a?’ Saa yɛdwenledwenle kpuyia zɛhae mɔ anwo a ɔbamaa yɛahwe yɛabikye Gyihova. Mɔɔ yɛkɛzukoa la ka yɛ ahonle a, ɔbamaa yɛayɛ nzenzaleɛ wɔ yɛ ɛbɛlabɔlɛ nu na Nyamenle anye balie yɛ nwo.—Gyɛ. 17:9; Luku 6:45.\n19, 20. Baebolo folɛdulɛ boni a saa yɛdi zo a ɔbaboa yɛ a?\n19 Saa yɛkenga Nyamenle Edwɛkɛ ne dahuu na yɛdwenledwenle nwo a, ɔbamaa yɛadoa zo yɛayɛ mɔɔ bie a yɛlɛyɛ la: “Bɛye bɛ su dɛba ne nee ye nyɛleɛ ne mɔ wɔ bɛ nu bɛgua. Bɛva su fofolɛ ne, mɔɔ Nyamenle ne mɔɔ bɔle ye la nea ye ɛsaso zo kakyihakyi ye dahuu la bɛwula.” (Kɔl. 3:9, 10) Nɔhalɛ, saa yɛte Nyamenle Edwɛkɛ ne abo kpalɛ na yɛfa yɛbɔ yɛ ɛbɛla a, ɔbamaa yɛala Keleseɛnema subane ali na yeabɔ yɛ nwo bane wɔ Seetan ngane nwo.\n20 Ɛzoanvolɛ Pita bɔle yɛ kɔkɔ kɛ: “Bɛyɛ tieyɛ bɛmaa Nyamenle [kɛ ngakula la] na bɛmmamaa bɛ atiakunluwɔzo sie bɛ kɛ dɛba ne mɔɔ ɛnee bɛnze nwolɛ bie la,” emomu, “bɛmaa bɛ nwo ɛde wɔ nyɛleɛ biala anu.” (1 Pita 1:14, 15) Edwɛkɛ mɔɔ doa zo la bamaa yɛanwu kɛ saa yɛbɔ mɔdenle yɛyɛ yɛ adwenle fofolɛ na yɛkakyi a, Gyihova bayila yɛ.\n^ ɛden. 18 Nea neazo ne mɔɔ wɔ February 1, 1994, The Watchtower ne mukelɛ 9, ɛdendɛkpunli 7 la.


Maa Baebolo Ɛgengalɛ Ɛboa Wɔ Kpalɛ | Debiezukoalɛ\n“Me nye die Nyamenle mɛla ne anwo kpalɛ.”—WULO. 7:22.\nKPONDƐ EDWƐKƐ TITILE ƐHYE MƆ\nKɛzi Baebolo ne mɔɔ yɛkenga ‘yɛdwenledwenle nwo la’ boa yɛ ɛ?\nKɛ ɔkɛyɛ na wɔava Ngɛlɛlera ne anu edwɛkɛ wɔazie na wɔava wɔaboa awie mɔ ɛ?\nBanebɔlɛ boni a Baebolo ne mɔɔ yɛtɔ yɛ rɛle aze yɛkenga la maa yɛnyia a?\n1-3. Duzu nvasoɛ a ɛbanyia wɔavi Baebolo mɔɔ ɛbagenga na wɔava wɔali gyima la anu a?\n“MEYƐ Gyihova mo alehyenlɛ biala kɛ ɔboa me ɔmaa mete Baebolo ne abo la.” Keleseɛnenli adiema ralɛ kpanyinli ne mɔɔ hanle edwɛkɛ zɔhane la ɛgenga Baebolo ne ɛtulu ye fane 40, noko ɔtɛgyakyile ye ɛgengalɛ. Adiema raalɛ bɛlɛra ko hɛlɛle kɛ, Baebolo ɛgengalɛ ɛboa ye ɛmaa yenwu ye kɛ Gyihova wɔ ɛkɛ ne amgba. Ɔlua zo, yemaa yebikye ye anwuma Selɛ ne kpalɛ. Ɔhanle kɛ, “Me nye ɛtɛdiele zɛhae ɛlɛ wɔ me ɛbɛlabɔlɛ nu.”\n2 Ɛzoanvolɛ Pita dule yɛ kɔsɔɔti folɛ kɛ: “Bɛyɛ bɛ nwo kɛ nlɔma mɔɔ sunsum nu nyɛfonzule ɛhɔne ɛlɛku bɛ la.” (1 Pita 2:2) Bɛdabɛ mɔɔ bɛdua Baebolo ne ɛgengalɛ nee ye ɛzukoalɛ zo bɛdi bɛ ngyianlɛ ɛhye anwo gyima la nyia adwenle mɔɔ anu te nee bodane wɔ ɛbɛlabɔlɛ nu. Bɛ nee menli mɔɔ bɛdabɛ noko bɛkulo nɔhalɛ Nyamenle ne na bɛsonle ye la nyia agɔnwolɛvalɛ kpalɛ. Ɛhye mɔ amuala le ninyɛne mɔɔ maa yɛ “nye die Nyamenle mɛla ne anwo kpalɛ.” (Wulo. 7:22) Noko nvasoɛ dɔɔnwo tɛbɔ ɛkɛ. Bie a le boni?\n3 Mekɛ mɔɔ ɛlɛsukoa Gyihova nee ɔ Ra ne anwo ninyɛne dɔɔnwo la, ɛnee ɛhulolɛ mɔɔ ɛlɛ ɛmaa bɛ nee ɛ gɔnwo mɔ la noko ɛlɛyɛ kpole. Saa ɛlɛ Ngɛlɛlera ne anu ndelebɛbo mɔɔ di munli a, ɔbaboa wɔ yeamaa wɔanwu kɛ ɔnrɛhyɛ Nyamenle balie alesama mɔɔ tie ye la ngoane wɔ ewiade ɛtane ɛhye anu. Ɛlɛ edwɛkɛ kpalɛ ɛka ɛkile menli wɔ daselɛlilɛ nu. Saa ɛfa ninyɛne mɔɔ wɔzukoa wɔvi Nyamenle Edwɛkɛ ne anu la ɛkilehile awie mɔ a Gyihova bayila wɔ.\nKENGA NA DWENLEDWENLE NWO\n4. Baebolo ne mɔɔ yɛkenga na ‘yɛadwenledwenle nwo’ la kile duzu?\n4 Gyihova ɛngulo kɛ ye azonvolɛ bɛapele bɛ nwo agenga ye Edwɛkɛ ne. Ɔzele Dwɔhyua wɔ tete ne kɛ: “Maa ɔyɛ wɔ gyima kɛ ɛkɛgenga Mɛla buluku ne dahuu wɔ bɛ ɛzonlenlɛ mekɛ biala anu. Dwenledwenle Mɛla ne anwo nɔɔzo nee ewiazo.” (Dwɔ. 1:8; Edw. 1:2) Asoo adehilelɛ ɛhye kile kɛ ɛbabuke ɛ nloa wɔagenga edwɛkɛ mɔ wɔ Mɔlebɛbo kɔdwu Yekile la amuala bɛtɛɛ ɔ? Kyɛkyɛ. Ɔkile kɛ ɛbagenga ye wɔ adenle mɔɔ ɔbamaa wɔahola wɔadwenledwenle nwolɛ la azo. Saa ɛkenga Baebolo ne na ‘ɛdwenledwenle nwo’ a, ɔbamaa wɔava wɔ adwenle wɔazie ɛleka mɔɔ ɔbaboa wɔ na yeamaa wɔ anwosesebɛ la azo. Saa ɛdwu edwɛkɛ, ngyehyɛnu, anzɛɛ adawu bie mɔ azo a, kenga ye bɛtɛɛ, bie a ɛbabobɔ edwɛkɛ agbɔkɛ ne mɔ ɛ nloa nu. Akee Ngɛlɛlera ne anu edwɛkɛ ne baha wɔ ahonle. Duzu ati a ɛhye anwo hyia ɛ? Ɔluakɛ saa ɛte Nyamenle folɛdulɛ ne abo a, ɔbamaa wɔ anwosesebɛ yeamaa wɔava wɔali gyima.\n5-7. Yɛ ndonwo fa kilehile kɛzi ɛkenga Nyamenle Edwɛkɛ ne na ɛdwenledwenle nwo a ɔbaboa yeamaa (a) wɔabɔ ɛbɛla kpalɛ; (b) ɛ nee awie mɔ ali ye wɔ abotane nee atiakunlukɛnlɛma nu; (d) wɔava ɛ rɛle wɔawula Gyihova anu bɔbɔ wɔ mekɛ ɛtane nu la anu.\n5 Saa yɛlɛkenga Baebolo mbuluku mɔɔ yɛnze nuhua edwɛkɛ ne kpalɛ la a, ɔwɔ kɛ yɛkenga na yɛdwenledwenle nwo. Maa yɛva adiema kakula bie mɔɔ ɔlɛkenga Hozia buluku ne la yɛyɛ neazo. Mekɛ mɔɔ ɔgengale tile 4 ngyehyɛnu 11 kɔdwu 13 la, ɔgyinlanle ekyii ɔdwenledwenlenle nwo. (Bɛgenga Hozia 4:11-13.) Duzu ati ɔ? Ɔbava ye adwenle yeazie ngyehyɛnu zɔhane mɔ azo ɔluakɛ ɔyia ɛbɛlatane nwo ngyegyelɛ wɔ sukulu. Noko mekɛ mɔɔ ɔlɛdwenledwenle zɔhane ngyehyɛnu ne mɔ anwo la, ɔka ye wɔ ɔ ti anu kɛ: ‘Gyihova nwu ɛtane mɔɔ menli yɛ ye fealera nu bɔbɔ la. Mengulo kɛ mebavo ye.’ Adiema ne si kpɔkɛ kɛ ɔbamaa ɔ nwo ade ɛbɛlabɔlɛ nu wɔ Nyamenle anyunlu.\n6 Neazo mɔɔ tɔ zo nwiɔ la ɛne, adiema raalɛ Keleseɛnenli bie ɛlɛkenga Dwowɛle tile 2, ngyɛnu 13. (Bɛgenga Dwowɛle 2:13.) Mekɛ mɔɔ ɔlɛkenga ngyɛnu ɛhye na yeadwenledwenle nwolɛ la, ɔbanwu kɛ ɔwɔ kɛ ɔsukoa Gyihova mɔɔ “ɔle dovolɛ nee anwunvɔnezelɛnli; ɔnva ɛya mgbane mgbane, ye ɛhulolɛ kpundii ne le kpole, yɛɛ dahuu ɔfa ɛtane ɔkyɛ” la. Ɔsi kpɔkɛ kɛ ɔbayɛ nzenzaleɛ ɔluakɛ ɔdwu mekɛ ne bie a, ɔbɔ aholoba yɛɛ ɔtendɛ ɛya zo ɔkile ɔ hu nee awie mɔ.\n7 Neazo mɔɔ tɔ zo nsa, dwenle Keleseɛnenli selɛ bie mɔɔ ye gyima ɛzɛkye na ɔlɛdwenle ɔ ye nee ɔ mra boɛyɛlɛ nwo la anwo nea. Ɔkenga Nahum 1:7 ne na ɔdwenledwenle nwolɛ kɛ Gyihova sɔ “bɛdabɛ mɔɔ bɛnriandi bɛbatane ye la” na “ɔle ɛvealeka wɔ ɛmianlɛ nu.” Zɔhane edwɛkɛ ne kyekye ɔ rɛle. Ɛhye maa adiema ne nwu kɛ Gyihova kulo ye na ye adwenleadwenle ne azo pɛ. Akee ɔkenga ngyɛnu 15 ne na ɔdwenledwenle nwo. (Bɛgenga Nahum 1:15.) Yɛ diema ne nwu ye kɛ ɔdua edwɛkpa ne mɔɔ ɔbɔ ye nolo wɔ mekɛ ɛtane nu la azo ɔkile kɛ Gyihova le ye aranemgbole. Mekɛ mɔɔ ɔlɛkpondɛ gyima la, eza ɔboa dapɛne avinli daselɛlilɛ ngyehyɛleɛ ne.\n8. Ka sunsum nu agudeɛ mɔɔ wɔnwu ye wɔ wɔ Baebolo ɛgenganlɛ nu la anwo edwɛkɛ sikalɛ.\n8 Edwɛkɛ mɔɔ nvasoɛ wɔ zo mɔɔ yɛzuzu nwo kɛkala la vi Baebolo nu mbuluku mɔɔ bie mɔ bazuzu kɛ bɛ bo ɛdelɛ ɛnla aze la anu. Mekɛ mɔɔ ɛkpondɛ kɛ ɛsukoa debie ɛfi Hozia, Dwowɛle, nee Nahum mbuluku ne mɔ anu la, ɛbahulo kɛ ɛbagenga ngyehyɛnu gyɛne na wɔadwenledwenle nwo. Suzu nrɛlɛbɛ nee arɛlekyekyelɛ mɔɔ wɔ ngapezo mbuluku ɛhye mɔ anu la anwo nea! Na Baebolo mbuluku mɔɔ ɛha la noko ɛ? Nyamenle Edwɛkɛ ne le kɛ ɛleka mɔɔ bɛtu daemɔn dɔɔnwo la. Kyesɛ ɛyɛ gyima ɛsesebɛ na wɔanyia bie dɔɔnwo. Ɛhɛe, fa yɛ wɔ bodane kɛ ɛbagenga Baebolo ne wɔakpondɛ anwuma adehilelɛ nee arɛlekyekyelɛ mɔɔ le kɛ agudeɛ la.\n9. Kɛ ɔkɛyɛ na yɛamaa Nyamenle ɛhulolɛdeɛ ne anwo ndelebɛbo mɔɔ yɛlɛ la ayɛ kpole ɛ?\n9 Nwolɛ hyia kɛ ɛbagenga Baebolo ne dahuu. Noko eza ɔwɔ kɛ ɛte mɔɔ ɛbagenga la abo. Yemɔti, saa ɛkenga menli nee ɛleka bie anwo debie, anzɛɛ edwɛkɛ bie a, dua Gyihova ahyehyɛdeɛ ne mbuluku ne mɔ azo yɛ nwolɛ neɛnleanu. Anzɛɛ saa ɛnnwu kɛzi ɛbava Baebolo ngilehilelɛ bie wɔali gyima a, ɛbahola wɔabiza asafo kpanyinli anzɛɛ Keleseɛnenli bie mɔɔ ɛnyi sunsum nu la wɔamaa yeaboa wɔ. Ɛnee Keleseɛnenli bie mɔɔ dɛnlanle aze wɔ Baebolo mekɛ nu la hyia moalɛ amaa yeade nɔhalɛ ne abo kpalɛ. Bɛfɛlɛ ye Apɔlɔso.\n10, 11. (a) Adenle boni azo a bɛboale Apɔlɔso bɛmanle ɔyɛle edwɛkpa ne anwo sonvolɛ kpalɛ ɛ? (b) Duzu a yɛbahola yɛazukoa yɛavi Apɔlɔso kɛlɛtokɛ ne anu ɛ? (Nea ɛlɛka “Asoo Wɔ Ngilehilelɛ Le Ye Mekɛ Nu Ɛdeɛ?”)\n10 Ɛnee Apɔlɔso le Dwuunli Keleseɛnenli mɔɔ “ɔ nloa ɛde” na “ɔze Nyamenle Edwɛkɛ ne kpalɛ.” Gyima buluku ne ka kɛ: “Ɔkola ɔka Gyisɛse anwo edwɛkɛ ne fɔɔnwo kpalɛ. Noko Dwɔn ɛzɔnenlɛ ɛdeɛ ne ala a ɔze a.” Ɛnee Apɔlɔso ɛlɛkilehile ɛzɔnenlɛ nwo debie mɔɔ ye mekɛ ɛkpa nwo noko ɛnee ɔnze. Mekɛ mɔɔ Keleseɛne agyalɛma bie mɔɔ bɛfɛlɛ bɛ Pelesela nee Akoyela diele ye ngilehilelɛ wɔ Ɛfɛsɛse la, “bɛhilehilele ye Awulae Adenle ne anwo edwɛkɛ fɔɔnwo” ne. (Gyi. 18:24-26) Kɛzi ɛhye boale Apɔlɔso ɛ?\n11 Mekɛ mɔɔ Apɔlɔso hanle edwɛkɛ ne wɔ Ɛfɛsɛse wiele la ɔhɔle Akaya. “Ɔhɔdwule la ɔyɛle moalɛ kpole ɔmanle bɛdabɛ mɔɔ bɛlua Nyamenle ɛlolɛ zo bɛrayɛ diedima la. Ɔluakɛ ɔka Dwuuma ne mɔ ɔgua mekɛ biala mɔɔ bɛkɛyia kɛ bɛyɛ ngilehilelɛ la na ɔfa Nyamenle Edwɛkɛ ne ɔkilehile nu wienyi kɛ Mɛzaya ne a le Gyisɛse.” (Gyi. 18:27, 28) Ɔvi zɔhane mekɛ ne, ɛnee Apɔlɔso kola kilehile mɔɔ Keleseɛnema ɛzɔnenlɛ kile la abo kpalɛ. Ndelebɛbo kpalɛ mɔɔ ɔnyianle la manle “ɔyɛle moalɛ kpole” ɔmanle fofolɛma nyianle ngɔzo wɔ nɔhalɛ ɛzonlenlɛ nu. Duzu a yɛsukoa yɛfi edwɛkɛ ɛhye anu a? Kɛmɔ Apɔlɔso yɛle la, ɔwɔ kɛ yɛbɔ mɔdenle kɛ yɛbade mɔɔ yɛkenga yɛfi Baebolo ne anu la abo. Noko akee, saa yɛ gɔnwo diedinli bie fa nzuzulɛ bie mɔɔ bamaa yɛahilehile kpalɛ la maa yɛ a, ɔwɔ kɛ yɛbɛlɛ yɛ nwo aze yɛdie yɛto nu na yɛda ye ase. Saa yɛyɛ zɔ a, yɛbayɛ dɔɔnwo wɔ yɛ ɛzonlenlɛ ne anu.\nFA MƆƆ ƐSUKOA LA BOA AWIE MƆ\n12, 13. Yɛ neazo fa kile kɛzi yɛkola yɛdua Ngɛlɛlera ne azo yɛboa Baebolo sukoavoma yɛmaa bɛkɔ bɛ nyunlu la anu.\n12 Yɛbahola yɛaboa awie mɔ kɛmɔ Pelesela, Akoyela nee Apɔlɔso yɛle la. Saa ɛmaa anyelielɛnli bie anwosesebɛ ɛmaa ɔdi ninyɛne mɔɔ si ye sunsum nu anyuhɔlɛ adenle la anwo gyima a, kɛzi ɛbade nganeɛ ɛ? Anzɛɛ kɛ kpanyinli la, saa adiema bie yɛ wɔ mo wɔ Baebolo nu folɛdulɛ bie mɔɔ ɛvale ɛboale ye wɔ ngyegyelɛ mekɛ nu la anwo a, kɛzi ɛbade nganeɛ ɛ? Nɔhalɛ nu, saa ɛfa Nyamenle Edwɛkɛ ɛboa awie mɔ ɛmaa bɛ ɛbɛlabɔlɛ yɛ kpalɛ a, ɔfa ahunlundwolɛ nee anyelielɛ ɔba. * Yɛ kɛzi ɛbahola wɔadwu bodane zɛhae anwo la nzonlɛ.\n13 Wɔ Yilaegya mekɛ zo ɛnee Yizilayɛma dɔɔnwo ɛngola ɛnzi kpɔkɛ wɔ ɛzonlenlɛ nwo. Yilaegya folɛdulɛ ne bahola aboa Baebolo sukoavo bie mɔɔ ɛngulo kɛ ɔbanyia sunsum nu anyuhɔlɛ la. (Bɛgenga 1 Arelemgbunli 18:21.) Anzɛɛ bie a anyelielɛnli bie sulo kɛ agɔnwolɛma anzɛɛ ye mbusuafoɔ badendɛ atia ye kɛ ɔlɛsukoa Baebolo ne la. Ɛbahola wɔaboa ye wɔamaa yeazi kpɔkɛ yɛazonle Gyihova ɔlua edwɛkɛ mɔɔ wɔ Ayezaya 51:12, 13 (bɛgenga) ne mɔɔ ɛ nee ye bazuzu nwo la azo.\n14. Duzu a baboa wɔ amaa wɔahakye Baebolo nu edwɛkɛ wɔ mekɛ mɔɔ ɔhyia kɛ ɛfa ɛboa awie mɔ la ɛ?\n14 Edwɛkɛ dɔɔnwo wɔ Baebolo ne anu mɔɔ ɔtu yɛ folɛ, ɔkola ɔtenrɛdenrɛ yɛ, anzɛɛ ɔmaa yɛ anwosesebɛ a. Noko bie a ɛbabiza kɛ, ‘Kɛzi na ngɛlɛlera ne bie aha me ti anu na meava meali gyima wɔ mekɛ mɔɔ mekɛhyia nwo la ɛ?’ Kenga Baebolo ne na dwenledwenle Nyamenle edwɛkɛ ne anwo alehyenlɛ biala. Saa ɛyɛ ɛhye a, ɛbava Nyamenle edwɛkɛ dɔɔnwo wɔazie na Gyihova sunsum ne bahakye wɔ wɔ mekɛ mɔɔ ɛbahyia nwo la.—Mak. 13:11; bɛgenga Dwɔn 14:26. *\n15. Duzu a baboa wɔ amaa wɔade Nyamenle Edwɛkɛ ne abo kpalɛ a?\n15 Sɛlɛ Gyihova ɛkɛ ne nrɛlɛbɛ fa di wɔ teokelase ɛzonlelilɛ nwo gyima kɛmɔ Belemgbunli Sɔlɔmɔn yɛle la. (2 Edk. 1:7-10) Kɛmɔ Nyamenle tete ngapezoma ne mɔ yɛle la, ‘yɛ neɛnleanu na kpondɛ’ Nyamenle Edwɛkɛ ne anu nɔhalɛ ne nee Gyihova nee ye ɛhulolɛdeɛ ne anwo ndelebɛbo mɔɔ di munli la. (1 Pita 1:10-12) Ɛzoanvolɛ Pɔɔlo dule Temɔte folɛ kɛ ɔli “diedi nu ngilehilelɛ ne nee ngilehilelɛ kpalɛ ne” anzi. (1 Tem. 4:6) Saa ɛkɔ zo ɛsukoa Baebolo ne a, ɛbade ɔ bo kpalɛ na wɔanwu kɛzi ɛbava wɔaboa awie mɔ la. Ɔbamaa ɛdawɔ noko wɔ diedi ne anu amia.\nNYAMENLE EDWƐKƐ NE BƆ YƐ NWO BANE\n16. (a) Kɛzi ‘Nyamenle Edwɛkɛ ne mɔɔ bɛnleɛnleanle nu dahuu la’ boale Bɛliama ne ɛ? (b) Duzu ati a dahuu Baebolo ɛgengalɛ nwo hyia maa yɛ ɛnɛ a?\n16 Dwuuma mɔɔ ɛnee wɔ Masidonea suakpole Bɛlia azo la yɛle neazo kɛnlɛma, “dahuu bɛnleɛnleanle Nyamenle Edwɛkɛ ne anu kpalɛ.” Mekɛ mɔɔ Pɔɔlo bɔle edwɛkpa ne nolo hilele Dwuuma ɛhye mɔ la, bɛvale ye edwɛkɛ ne bɛdole ndelebɛbo mɔɔ bɛlɛ ye wɔ Ngɛlɛlera ne anwo la anwo. Boni a vi nu rale a? Bɛ dɔɔnwo nwunle kɛ mɔɔ ɔlɛka la le nɔhalɛ na ‘bɛliele bɛlile.’ (Gyi. 17:10-12) Ɛhye kile kɛ dahuu Baebolo ɛgengalɛ maa bɛnyia diedi kpole wɔ Gyihova anu. Yɛze kɛ, “diedi a le kɛ yɛkɛzi pi wɔ ninyɛne mɔɔ yɛ nye la zolɛ la anwo.” Diedi zɛhae anwo hyia na yɛahola yɛahɔ Nyamenle ewiade fofolɛ ne anu.—Hib. 11:1.\n17, 18. (a) Adenle boni azo a diedi kpole nee ɛhulolɛ bɔ Keleseɛnenli sɛkɛlɛneɛ adenle zo ahonle ne anwo bane a? (b) Kɛzi anyelazo bɔ yɛ nwo bane fi esiane nwo ɛ?\n17 Ndelebɛbo kpalɛ bie ati, Pɔɔlo hɛlɛle kɛ: “Na yɛmɛ, yɛle alehyenlɛ nu amra, yemɔti bɛmaa yɛzie yɛ nye gyɛlɛmgbɛɛnye na yɛva diedi nee ɛhulolɛ yɛyɛ bulalɛ enyinlike yɛbutu yɛ kɛnra azo, na yɛva yɛ ngoane ɛnyianlɛ nwo anyelazo yɛhakyi bulalɛ kyɛlɛ yɛzoa.” (1 Tɛs. 5:8) Ɔhyia kɛ sogyanli bɔ ye ahonle nwo bane fi ye kpɔvolɛ sa nu. Zɔhane ala a noko ɔwɔ kɛ Keleseɛnenli bɔ ye sɛkɛlɛneɛ adenle zo ahonle ne anwo bane fi ɛtane nwo a. Saa Keleseɛnenli nyia diedi kpole wɔ Gyihova ɛwɔkɛ ne mɔ anu na ɔnyia ɛhulolɛ ɔmaa Ye nee awie mɔ a, ɔbɔ ye sɛkɛlɛneɛ adenle zo ahonle ne anwo bane. Ɔbabɔ mɔdenle biala kɛ Nyamenle ɛlolɛ ɛnrɛvi ɔ nwo zo ɛlɛ.\n18 Pɔɔlo eza hanle kɛ: “Yɛva yɛ ngoane ɛnyianlɛ nwo anyelazo yɛhakyi bulalɛ kyɛlɛ yɛzoa.” Saa Baebolo mekɛ zo sogyanli ambɔ ɔ ti nwo bane wɔ konle nu a, ye ngoane kola fi ɔ sa ndɛndɛ. Noko saa ɔzo bulalɛ kyɛlɛ na bɛfa debie bɛbɔ ɔ ti anwo a, ɔnrɛboda. Yɛnyia anyelazo kɛ Gyihova balie yɛ ɔlua ye Edwɛkɛ ne mɔɔ yɛsukoa la azo. Anyelazo kpalɛ maa yɛtwe yɛ nwo yɛfi menli mɔɔ ɛkpɔkye la nee bɛ “koasea kpolera” nwo. (2 Tem. 2:16-19) Yɛ anyelazo ne eza bamaa yɛakpo nyɛleɛ ɛtane biala.\nDEBIE MƆƆ MAA YƐNYIA YƐ TI\n19, 20. Duzu ati a yɛbu Gyihova Edwɛkɛ ne kɛ ɔsonle bolɛ ɛ, na kɛzi yɛkile nwolɛ anyezɔlɛ ɛ? (Nea ɛlɛka “Gyihova Maa Me Sa Ka Mɔɔ Mehyia Nwo La.”)\n19 Mekɛ mɔɔ yɛlɛbikye ewiade awieleɛ ne kpalɛ la, ɔhyia kɛ yɛfa yɛ nwo yɛto Gyihova Edwɛkɛ ne azo. Folɛdulɛ mɔɔ yɛnyia yɛfi nu la boa maa yɛkakyi yɛ subane ɛtane na yɛkomo yɛ nwo zo. Anwosesebɛmanlɛ nee arɛlekyekyelɛ mɔɔ wɔ nu la bamaa yɛali sɔnea mɔɔ Seetan nee ye ewiade ne fa ba yɛ nwo zo la azo. Adehilelɛ mɔɔ wɔ Gyihova Edwɛkɛ ne anu la baboa yɛ amaa yɛalua ngoane adenle ne azo.\n20 Kakye kɛ Nyamenle kpondɛ kɛ ‘menli kɔsɔɔti nyia ngoane.’ Gyihova azonvolɛ boka “menli kɔsɔɔti” ne anwo. Bɛdabɛ mɔɔ yɛbalua yɛ daselɛlilɛ gyima ne azo yɛaboa bɛ la noko boka nwo. Noko ɔwɔ kɛ menli mɔɔ kpondɛ kɛ nyia ngoane la kɔsɔɔti nyia “nɔhalɛ ne” anwo ndelebɛbo mɔɔ di munli. (1 Tem. 2:4) Saa yɛbanyia yɛ ti a, ɛnee ɔwɔ kɛ yɛkenga Baebolo ne na yɛfa ye adehilelɛ yɛdi gyima. Baebolo ne mɔɔ yɛbagenga ye alehyenlɛ biala la bahile anyezɔlɛ mɔɔ yɛlɛ yɛmaa Gyihova Edwɛkɛ ne la.—Dwɔn 17:17.\n^ ɛden. 12 Yɛngyinla Baebolo ne azo yɛndendɛ yɛntia awie mɔ anzɛɛ yɛmbu bɛ fɔlɛ. Ɔwɔ kɛ yɛnyia yɛ Baebolo sukoavoma anwo abotane na yɛ nee bɛ di ye wɔ adenle kɛnlɛma zo kɛmɔ Gyihova yɛ maa yɛ la.—Edw. 103:8.\n^ ɛden. 14 Na saa ɛkakye edwɛkɛkpɔkɛ bie wɔ edwɛkɛ bie anu noko ɛngakye buluku ne, ɔ ti ne, anzɛɛ ngyɛnu ne noko ɛ? Saa ɛkpondɛ edwɛkɛkpɔkɛ ne wɔ index ne mɔɔ wɔ Baebolo ne anzi, Watchtower Library ne anu, anzɛɛ New World Translation concordance ne anu a, ɛbanwu ngɛlɛlera ne.\nASOO WƆ NGILEHILELƐ LE YE MEKƐ NU ƐDEƐ?\nBɛboale Apɔlɔso bɛmanle ɔhilehilele kpalɛ\nYɛkpondɛ kɛ yɛ ngilehilelɛ yɛ ye mekɛ nu ɛdeɛ amaa yɛahola yɛava Baebolo ne anu ndelebɛbo mɔɔ di munli la yɛahilehile awie mɔ. Mekɛ mɔɔ edwɛkɛ ɛhye wɔ wɔ adwenle nu la, kɛzi ɛbaye kpuyia ɛhye mɔ anloa ɛ?\nNwane mɔ a ɛnee wɔ Gyisɛse adwenle nu wɔ mekɛ mɔɔ ɔhanle “awolɛndoazo ɛhye” anwo edwɛkɛ wɔ Mateyu 24:34 la ɛ?—The Watchtower, April 15, 2010, mukelɛ 10-11.\nMekɛ boni a bɛbaye ‘mboane ne bɛavi mbɔnkye ne avinli’ kɛmɔ bɛha nwolɛ edwɛkɛ wɔ Mateyu 25:32 la ɛ?—The Watchtower, October 15, 1995, mukelɛ 21-23.\nKɛmɔ yɛnwu ye wɔ Luku 21:26 la, mekɛ boni a “ɛzulolɛ ngome bamaa menli nye zo abulu wɔ mekɛ mɔɔ bɛlɛkendɛ mɔɔ bazi aleɛabo amra anwo zo la” ɛ?—The Watchtower, February 15, 1994, mukelɛ 19-20.\nSaa yɛnyia mekɛ dɔɔnwo yɛsukoa Baebolo ne na yɛyɛ yɛ ti anwo debiezukoalɛ kpalɛ a, yɛbahola yɛaboa awie mɔ yɛamaa bɛanwu nɔhalɛ wienyi ne mɔɔ Gyihova ɛla ye ali wɔ ye Edwɛkɛ ne anu la.—Mrɛ. 4:18.\n‘GYIHOVA MAA ME SA KA MƆƆ MEHYIA NWO LA’\nAdiema raalɛ Keleseɛnenli kakula ko hɛlɛle kɛ ɔ nye die kɛ dahuu Gyihova kakye yɛ kɛ yɛgenga Baebolo ne la. Ye ɛgengalɛ ɛmaa ye ɛbɛlabɔlɛ ɛyɛ kpalɛ. Ɔhanle kɛ: ‘Ɔhale ɛvolɛ ko na meawie sukunwiɔ la, yɛɛ membɔle ɔ bo kɛ mesukoa Baebolo ne a, na menvale ɛvolɛ nwiɔ megengale ɔ muala. Mekɛ zɔhane, menwunle debie biala mɔɔ mehyia nwo na meazi kpɔkɛ wɔ ɛbɛlabɔlɛ nu la wɔ Gyihova Edwɛkɛ ne anu. Kɛkala, melɛkenga Baebolo ne fane nwiɔ. Noko menwu ninyɛne fofolɛ wɔ nu. Baebolo ne ɛgengalɛ maa me nye die kpalɛ kɛ alumua ne la! Kɛzi Gyihova maa me sa ka mɔɔ mehyia nwo la yɛ me azibɛnwo.’


Gyɛnɛsese 27 | Yintanɛte Zo Baebolo | Ewiade Fofolɛ Ngilebɛbo\nAyezeke yilale Gyekɔbo (1-29)\nYisɔ kpondɛle nyilalɛ noko yeannu ɔ nwo (30-40)\nYisɔ nyianle Gyekɔbo anwo ɛkpɔlɛ (41-46)\n27 Mɔɔ Ayezeke yɛle ɛrelera na ɔ nye ɛnnwu debie kpalɛ la, ɔvɛlɛle ɔ ra kpanyinli Yisɔ+ kɛ: “Me ra!” Na ɔliele zolɛ kɛ: “Mewɔ ɛke!” 2 Na ɔdoale zo kɛ: “Kɛkala meyɛ ɛrelera. Menze kenle mɔɔ mebawu a. 3 Yemɔti mesɛlɛ wɔ, fa wɔ ɛbɔlɛlilɛ ninyɛne ne mɔ, wɔ ɛda mbaka kodoku ne nee wɔ ɛda ne, na kɔ ɛbɔ nu kɔhu nane bɛlɛ me.+ 4 Akee fa to aleɛ fɛlɛko mɔɔ mekulo la bɛlɛ me maa menli. Na menyila* wɔ kolaa na meawu.” 5 Noko mekɛ mɔɔ Ayezeke ɛlɛka edwɛkɛ ne ahile ɔ ra Yisɔ la, ɛnee Relebɛka ɛlɛtie. Ɔti Yisɔ hɔle ɛbɔ nu kɛ ɔkahu nane yeara.+ 6 Na Relebɛka hanle hilele ɔ ra Gyekɔbo kɛ:+ “Mendele kɛ wɔ papa ɛlɛka ahile ɛ diema Yisɔ kɛ, 7 ‘Kɔhu ɛbɔ nu nane na fa to aleɛ fɛlɛko bɛlɛ me maa menli. Na menyila wɔ wɔ Gyihova anyunlu kolaa na meawu.’+ 8 Yemɔti me ra, tie me kpalɛ na yɛ mɔɔ melɛka meahile wɔ la.+ 9 Mesɛlɛ wɔ, kɔ nyɛmoa ne mɔ anu na kɔhye mbɔnkye ngyikyi ngɛnlɛma nwiɔ bɛlɛ me maa menva mendo aleɛ fɛlɛko mɔɔ wɔ papa kulo la memaa ye. 10 Na fa kɔmaa wɔ papa maa ɔli amaa yeayila wɔ kolaa na yeawu.” 11 Gyekɔbo zele ye mame Relebɛka kɛ: “Me diema Yisɔ anwo le enrinli,+ na mame, me nwo ɛnle enrinli. 12 Na saa me papa fa ɔ sa ka me ɛ?+ Ɔbayɛ kɛ melɛgolo ɔ nwo la, na mebava munzule meara me nwo zo na tɛ nyilalɛ ɔ.” 13 Ɔti ye mame hanle hilele ye kɛ: “Me ra, munzule mɔɔ bara ɛ nwo zo la ɛrɛla me nwo zo. Wɔmɔ yɛ mɔɔ meha la na kɔhye bɛ bɛlɛ me.”+ 14 Yemɔti ɔhɔhyele bɛ ɔrɛlɛle ye mame, na ye mame donle aleɛ fɛlɛko mɔɔ ye papa kulo la. 15 Ɛhye anzi Relebɛka vale ɔ ra kpanyinli Yisɔ adɛladeɛ ngɛnlɛma mɔɔ ɔlɛ wɔ sua nu ɛkɛ ne la bie ɔwulale ɔ ra kakula Gyekɔbo.+ 16 Eza ɔvale mbɔnkye ngyikyi ne mɔ nwoma ne ɔguale ɔ sa anwo yɛɛ ɔ kɔme zo ɛleka mɔɔ enrinli ɛnle la.+ 17 Akee ɔvale aleɛ fɛlɛko ne nee paano ne mɔɔ ɔdonle la ɔmaanle ɔ ra Gyekɔbo.+ 18 Yemɔti ɔhɔle ye papa anwo ɛkɛ na ɔhanle kɛ: “Me papa!” na ɔliele zolɛ kɛ: “Mewɔ ɛke! Me ra, ɛdawɔ nwane ɔ?” 19 Gyekɔbo zele ye papa kɛ: “Medame ɛ ra kpanyinli Yisɔ ɔ.+ Meyɛ mɔɔ ɛhanle ɛhilele me la pɛpɛɛpɛ. Mesɛlɛ wɔ, dwazo tɛnla aze na di me nane ne bie amaa wɔayila* me.”+ 20 Ɔti Ayezeke bizale ɔ ra ne kɛ: “Me ra, kɛ ɔyɛle mɔɔ wɔnyia bie ndɛndɛ zɛhae ɛ?” Ɔbuale kɛ: “Ɔluakɛ Gyihova wɔ Nyamenle ne maanle menyianle bie.” 21 Na Ayezeke zele Gyekɔbo kɛ: “Me ra, mesɛlɛ wɔ bikye me maa menva me sa menga wɔ menea saa amgba ɛdawɔ a ɛle me ra Yisɔ a.”+ 22 Yemɔti Gyekɔbo bikyele ye papa Ayezeke, na Ayezeke vale ɔ sa hanle ye na ɔhanle kɛ: “Ɛnelɛ ne le Gyekɔbo ane, noko ɛsalɛ ne le Yisɔ asa.”+ 23 Yeannwu ye sonla holɛ ɔluakɛ ɛnee ɔ sa anwo le enrinli kɛ ɔ diema Yisɔ la. Yemɔti ɔyilale ye.+ 24 Ɛhye anzi ɔbizale ye kɛ: “Asoo amgba ɛdawɔ a ɛle me ra Yisɔ a?” Na ɔbuale kɛ: “Medame ɔ.” 25 Akee ɔhanle kɛ: “Me ra, fa nane ne bie bɛlɛ me maa menli na menyila* wɔ.” Ɔti ɔvale ɔrɛlɛle ye na ɔlile, na ɔrɛlɛle ye nwanye na ɔnlonle. 26 Akee ye papa Ayezeke zele ye kɛ: “Me ra, mesɛlɛ wɔ bikye me na fo me nloa anwo.”+ 27 Yemɔti ɔbikyele ye na ɔvole ɔ nloa anwo, na ɔdele ye tɛladeɛ ne anu evuanlɛ ne.+ Akee ɔyilale ye na ɔhanle kɛ: “Nea, me ra ne anwo evuanlɛ ne le kɛ ɛya mɔɔ Gyihova ɛyila zolɛ la anu evuanlɛ. 28 Nɔhalɛ Nyamenle ne ɛmaa wɔ anwuma ɛbɔlɛ+ nee azɛlɛ mɔɔ kye aleɛ+ yɛɛ ma nee nwanye fofolɛ dɔɔnwo.+ 29 Ɔmaa menli ɛzonle wɔ na maanle maanle ɛbɔ bɛ ti aze ɛmaa wɔ. Ɔmaa ɛnlea ɛ mediema ne mɔ anwo zo na wɔ mame amra ne mɔ ɛbɔ bɛ ti aze ɛmaa wɔ.+ Munzule ɛha awie biala mɔɔ kulo kɛ munzule to wɔ la, yɛɛ nyilalɛ ɛha awie biala mɔɔ kɛyila wɔ la.”+ 30 Noko mɔɔ Ayezeke yilale Gyekɔbo wiele na Gyekɔbo vile ye papa Ayezeke anyunlu ɛkɛ ne ala la, yɛɛ ɔ diema Yisɔ vi ye ɛbɔlɛlilɛ ne rale a.+ 31 Ɔdaye noko ɔdonle aleɛ fɛlɛko bie na ɔvale ɔrɛlɛle ye papa na ɔzele ye papa kɛ: “Me papa, dwazo na di ɛ ra ne nane ne bie amaa wɔayila* me.” 32 Ɔti ye papa Ayezeke bizale ye kɛ: “Ɛdawɔ nwane ɔ?” na ɔbuale kɛ: “Medame ɛ ra kpanyinli Yisɔ ɔ.”+ 33 Akee Ayezeke anwo wosole ye kpole bie, yemɔti ɔhanle kɛ: “Ɛnee akee nwane a hɔhunle nane ne vale rɛlɛle me la? Menlile menwiele na wɔara, yɛɛ meyila ye, na ɔbanyia nyilalɛ noko!” 34 Mɔɔ Yisɔ dele ye papa edwɛkɛ ne la, ɔvale nyane ɔzunle kpole kpalɛ na ɔzele ye papa kɛ: “Me papa, yila medame noko!”+ 35 Noko ɔhanle kɛ: “Ɛ diema ne ɛrabɛlɛbɛla me ɛlie wɔ nyilalɛ ne ɛhɔ.” 36 Yemɔti ɔhanle kɛ: “Asoo tɛ zɔhane ati a bɛfɛlɛ ye Gyekɔbo,* mɔɔ yemɔti yelie me gyinlabelɛ ne fane nwiɔ la ɔ?+ Yelimoa yelie me awolɛ kpanyinli gyinlabelɛ ne,+ yɛɛ kɛkala yeralie me nyilalɛ ne!”+ Akee ɔdoale zo kɛ: “Wɔangyakyi nyilalɛ ne bie wɔammaa me ɔ?” 37 Noko Ayezeke buale Yisɔ kɛ: “Mekpa ye kɛ ɔnlea ɛ nwo zo,+ yɛɛ meva ɔ mediema ne mɔ amuala memaa ye kɛ ye sonvolɛma, yɛɛ meva ma nee nwanye fofolɛ memaa ye.+ Me ra, duzu a ɛha mɔɔ mebahola meayɛ meamaa wɔ a?” 38 Yisɔ bizale ye papa kɛ: “Me papa, yemɔti nyilalɛ kokye ala a ɛlɛ a? Me papa, yila medame noko!” Na Yisɔ dukuele nu zunle kpole kpalɛ.+ 39 Ɔti ye papa Ayezeke buale ye kɛ: “Nea, ɛbadɛnla azɛlɛ mɔɔ ɛngye aleɛ la azo nee ɛleka mɔɔ ɛnrɛnyia anwuma ɛbɔlɛ la.+ 40 Na ɛbalua wɔ konle dadeɛ zo a wɔadɛnla ngoane nu a,+ na ɛbazonle ɛ diema ne.+ Noko saa ɔkyele ɛ nwo zo a, ɛbabubu ye gyɛnvayile ne wɔavi ɛ kɔme zo.”+ 41 Noko Yisɔ vale ɔ diema Gyekɔbo anwo ɛya kpole ɔlua nyilalɛ ne mɔɔ ye papa vale maanle ye la ati,+ na Yisɔ hɔle zo hanle ye wɔ ye ahonle nu kɛ: “Mekɛ mɔɔ yɛbava yɛazu me papa la ɛlɛbikye.+ Yemɔ anzi, mebahu me diema Gyekɔbo.” 42 Mɔɔ bɛhanle edwɛkɛ mɔɔ Relebɛka ara kpanyinli Yisɔ ɛha la bɛhilele ye la, ɛkɛ ne ala, ɔzoanle ɔmaanle bɛhɔvɛlɛle ɔ ra kakula Gyekɔbo bɛrale na ɔzele ye kɛ: “Nea! Ɛ diema Yisɔ ɛva adwenle kɛ ɔku wɔ yeava yeali wɔ nzenralɛ.* 43 Yemɔti me ra, yɛ mɔɔ melɛka la. Dwazo na nriandi kɔ me diema nrenyia Leeban anwo lɔ wɔ Hɛlan.+ 44 Kɔdɛnla ɔ nwo ɛkɛ ne ekyii kɔkpula kɛ ɛ diema ne ɛya ne baha aze la, 45 kɔkpula kɛ ɛ nwo ɛya mɔɔ ɛ diema ne ɛva la badwo na ɔ rɛle avi mɔɔ ɛvale ɛyɛle ye la. Na akee mebazoa meamaa bɛarava wɔ bɛavi nehane. Duzu ati a ɔwɔ kɛ bɛ mu nwiɔ bɛfi me sa wɔ kenle ko pɛ anu ɛ?” 46 Ɛhye anzi, ɛnee Relebɛka ta ka kile Ayezeke kɛ: “Hɛte mraalɛ ne mɔ ɛmaa ɛbɛlabɔlɛ ɛvonlo me.+ Saa Gyekɔbo gya Hɛte mraalɛ ɛhye mɔ mɔɔ de azɛlɛ ne azo la bie a, ɛnee duzu nvasoɛ a wɔ me ɛbɛlabɔlɛ zo a?”+\n^ Anzɛɛ “me ɛkɛla ɛyila.”\n^ Anzɛɛ “wɔ ɛkɛla ayila.”\n^ Ɔ bo kile “Awie Mɔɔ Sɔ Bɛ Gyakɛ Anzi; Ɔdie Awie Gyinlabelɛ.”\n^ Anzɛɛ “ɔku wɔ yeakyekye ɔ rɛle.”


Ɛzinzalɛ Arane—Debiezukoalɛ Ɛdeɛ, March 2018\nƐZINZALƐ ARANE—DEBIEZUKOALƐ ƐDEƐ March 2018\nEdwɛkɛ mɔɔ yɛbazukoa ye wɔ April 30 kɔdwu June 3, 2018.\nƐzɔnenlɛ—Nwolɛ Hyia Maa Kilisienema\nDuzu a Baebolo ne kilehile ye wɔ ɛzɔnenlɛ nwo a? Duzu a ɔwɔ kɛ awie yɛ na bɛazɔne ye a? Na duzu ati a ɔwɔ kɛ Kilisiene kilehilevolɛ maa ɛzɔnenlɛ tɛnla bɛ adwenle nu wɔ mekɛ mɔɔ bɛlɛkilehile bɛ mra anzɛɛ Baebolo sukoavoma gyɛne la ɛ?\nAwovolɛ, Bɛlɛboa Bɛ Mra Bɛamaa Bɛafɛta Ɛzɔnenlɛ Ɔ?\nDuzu a Kilisiene awovolɛ kulo kɛ bɛnwu ye kolaa na bɛazɔne bɛ mra a?\nKɛmɔti a Gyihova Alasevolɛ yɛ ɛzoanvolɛ Pɔɔlo nvoninli kɛ ɔ ti zo ɛdu anzɛɛ ɔnlɛ enrinli dɔɔnwo ɛ?\nƐyɛvolɛyɛlɛ Subane—Nwolɛ Hyia Kpalɛ!\nKɛmɔti Ngɛlɛlera ne maa Kilisienema anwosesebɛ kɛ bɛzonle bɛ nwo nyɛvolɛ ɛ? Nwolɛ adenle boni mɔ a yɛnyia mɔɔ bamaa yɛalie nyɛvolɛ a? Kɛ ɔkɛyɛ na yɛali ninyɛne mɔɔ si yɛ adenle kɛ yɛbalie nyɛvolɛ la azo ɛ?\nGyihova Ɛtɛkpole Me Ɛlɛ!\nErika Nöhrer Bright ɛzonle kɛ dahuu adekpakyelɛ, adekpakyelɛ titili yɛɛ edwɛkpatɛlɛvolɛ. Yeha kɛzi Nyamenle ɛboa ye, yemaa ye anwosesebɛ na yehile ye adenle wɔ ɛvolɛ dɔɔnwo mɔɔ yeva yezonle nɔhalɛ nu la anwo edwɛkɛ.\nNdeanlɛ—Kile Kɛ Nyamenle Kulo Wɔ\nDuzu a yɛsukoa yɛfi menli mɔɔ Nyamenle deanle bɛ wɔ tete ne la ɛkɛ a? Na saa ɔwɔ kɛ yɛtea awie a, kɛzi yɛbahola yɛazukoa Gyihova neazo ne ɛ?\n“Bɛdie Folɛdulɛ Na Bɛnwu Nrɛlɛbɛ”\nNdenle boni mɔ azo a Gyihova kilehile yɛ maa yɛtete yɛ nwo a? Saa bɛtea yɛ wɔ Kilisiene asafo ne anu a kɛzi yɛbahola yɛanyia zolɛ nvasoɛ ɛ?\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ March 2018


Wulutu Nee Bowaze Gyale | Nɔhalɛ Diedi\nKENGA YE WƆ Abkhaz Acholi Afrikaans Albanian America Mumule Aneɛ Amharic Arabic Armenian Armenian (West) Australia Mumule Aneɛ Aymara Azerbaijani Azerbaijani (Cyrillic) Baoule Bashkir Bassa (Cameroon) Batak (Karo) Batak (Toba) Bengali Bicol Brazil Mumule Aneɛ Bulgarian Catalan Cebuano Chichewa Chile Mumule Aneɛ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Colombia Mumule Aneɛ Croatian Cuba Mumule Aneɛ Czech Danish Dutch Efik English Estonian Ewe Faroese Fijian Filipi Mumule Aneɛ Finnish French Ga Georgian German Giliki Greenlandic Guarani Gujarati Gun Haitian Creole Hausa Herero Hibulu Hiligaynon Hindi Hungarian Igbo Iloko Indonesian Isoko Italian Italy Mumule Aneɛ Japanese Javanese Jula Kabiye Kannada Karen (S'gaw) Kazakh Kikuyu Kiluba Kinyarwanda Kirghiz Kirundi Kisonge Kongo Korea Mumule Aneɛ Korean Kwangali Kwanyama Lhukonzo Lingala Lithuanian Luganda Lunda Luo Macedonian Macua Malagasy Malawi Mumule Aneɛ Malay Malayalam Maltese Marathi Mauritian Creole Maya Mexico Mumule Aneɛ Mixe (North Central) Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peru Mumule Aneɛ Polish Polish Mumule Aneɛ Portuguese (Brazil) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Mumule Aneɛ Russian Samoan Sango Sena Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Spain Mumule Aneɛ Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Totonac Tshiluba Tshwa Tsonga Turkish Turkmen Twi Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n“Raalɛ Mɔɔ Lɛ Subane”\n1, 2. (a) Duzu gyima a ɛnee Wulutu ɛlɛyɛ a? (b) Ninyɛne kpalɛ boni a Wulutu nwunle ye wɔ Nyamenle Mɛla ne nee ye menli ne anwo a?\nWULUTU hoto baale ne mɔɔ yesesa ye wɔ alehyenlɛ ne anu la anwo. Aleɛ ɛlɛdwo yɛɛ gyimayɛvoma dɔɔnwo ɛkpɔne gyima na bɛlɛkɔ Bɛtelɛhɛm, sua ekyi mɔɔ ɔwɔ boka bie azo la azo. Kɛmɔ ɛnee yeyɛ gyima alehyenlɛ ne anu kɔsɔɔti la ati, ɛnee yevɛ. Noko yeangyakyi, ɔvale debie ɔbobɔle baale ne ɔtetele ma mɔɔ wɔ zo la. Ɛnee gyima ne yɛ se, noko ɔnyianle aleɛ dɔɔnwo mɔɔ ɛnee ɔnlɛ anyelazo bɔbɔ kɛ ɔbanyia ye la.\n2 Asoo ɛnee ninyɛne ɛlɛbɔ ɔ bo ayɛ boɛ amaa bɛlɛra kunlavolɛ ɛhye ɔ? Kɛmɔ yɛnwunle ye wɔ tile ne mɔɔ li ɛhye anyunlu anu la, Wulutu bɔle kpɔkɛ kɛ ɔ nee ye ase Nawome badɛnla na Nawome Nyamenle, Gyihova ne bayɛ ye Nyamenle. Ahunlanvolɛ nwiɔ ne vi Mowabe rale Bɛtelɛhɛm, na Mowabenli Wulutu nwunle kɛ ɛnee Gyihova Mɛla ne lɛ ngyehyɛleɛ kɛnlɛma bie mɔɔ boa ehyiavolɛma nee nyɛvolɛ mɔɔ wɔ Yizilayɛ la. Akee ɔnwunle kɛ Gyihova menli ne mɔɔ ɔvale Mɛla ne ɔmanle bɛ la bie mɔ ɛlɛfa abɔ bɛ ɛbɛla anyi wɔ sunsum nu na bɛlale atiakunlukɛnlɛma mɔɔ ɔmanle ye ahonle dɔle ye azule nu la ali.\n3, 4. (a) Kɛzi Bowaze manle Wulutu anwosesebɛ ɛ? (b) Kɛzi Wulutu neazo ne baboa yɛ wɔ mekɛ ɛhye mɔɔ anu yɛ se la anu ɛ?\n3 Menli ɛhye mɔ ko a le Bowaze, nrenya sukoavolɛ ne mɔɔ ɛnee Wulutu ɛlɛsesa ma ne wɔ ye ɛya nu la. Bowaze nwunle ye la, ɔvale ye kɛ ɔ ra. Mɔɔ Wulutu hakyele edwɛkɛ mɔɔ Bowaze hanle hanvole ye kɛ ɔlɛnea Nawome na yekpa kɛ ɔbavea nɔhalɛ Nyamenle Gyihova andɛba abo la, ɔ nye liele.—Begenga Wulutu 2:11-14.\n4 Noko akee, ɔbayɛ kɛ Wulutu dwenlenle ye kenlebie nwo. Kɛ ɛyɛvolɛ ehyianli mɔɔ ɔnlɛ ɔ hu anzɛɛ ɔ ra la, kɛzi ɔbahola yeanlea ɔ nwo nee Nawome dahuu ɛ? Asoo ma ɛsesalɛ baboa ye ɔ? Na saa ɔyɛ kpanyinli a nwane a banlea ye a? Ɛnee ndelebɛbo wɔ nu kɛ ɔbadwenledwenle edwɛkɛ ɛhye mɔ anwo. Wɔ ɛnɛ ewiade ɛhye mɔɔ nuhua yɛ se la anu, menli dɔɔnwo dwenle ninyɛne ɛhye mɔ noko anwo. Saa yɛsukoa kɛzi Wulutu diedi ne boale ye manle ɔgyinlanle ngyegyelɛ ɛhye mɔ amuala anloa la a, ɔbamaa yɛazukoa ye.\nNwane Mɔ A Bɔ Nu Yɛ Abusua A?\n5, 6. (a) Kɛzi ninyɛne hɔle boɛ manle Wulutu wɔ mekɛ mɔɔ lumua mɔɔ ɔhɔle Bowaze ɛya nu la ɛ? (b) Nawome nwunle Wulutu la, duzu a ɔyɛle a?\n5 Wulutu wozole ma mɔɔ ɔnyianle la, ɛnee ɔle asɛɛ kilo 10 mɔɔ kɔ 14. Ɔkpogyale, na bie a ɔkyekyele ye wɔ ye ɛdanlɛ ne anu ɔzoale ɔhɔle Bɛtelɛhɛm wɔ mekɛ mɔɔ ɛnee awozinli ne ɛlɛba la.—Wul. 2:17.\n6 Nawome nwunle ye ase ne la ɔ nye liele, na ɔbayɛ kɛ bɔlɛ kpole ne mɔɔ ɛnee ɔzo la zinle ɔ nwo. Eza Wulutu vale aleɛ ne mɔɔ Bowaze vale manle ye la bie rale sua nu na bɛ mu nwiɔ bɛlile. Nawome bizale ye kɛ: “Nienwu a ɛnɛ ɛhɔsesale wɔ mgbɛpɛlɛ ne a? Nienwu a ɛlile gyima ɛhye a? Nyamenle ɛyila ahenle mɔɔ yɛle wɔ nyele ɛhye la.” (Wul. 2:19) Nawome yɛ debie nzonlɛ; Wulutu bɔlɛ ne manle ɔnwunle kɛ awie ɛla atiakunlukɛnlɛma ali ɛhile bɛlɛra kunlavolɛ ne.\n7, 8. (a) Nwane a Nawome nwunle kɛ Bowaze atiakunlukɛnlɛma ne vi ye a, na duzu ati ɔ? (b) Kɛzi Wulutu lale ɛhulolɛ kpundii bieko ali hilele ye ase ne ɛ?\n7 Bɛbɔle ɔ bo kɛ bɛdi adwelie, na Wulutu hanle Bowaze atiakunlukɛnlɛma ne anwo edwɛkɛ hilele Nawome. Nawome anye liele nwolɛ na ɔhanle kɛ: “[Gyihova] ɛyila ye kɛ ɔdwenle menli mɔɔ ɛwu ɛhɔ nee anyewɔzoamra anwo la.” (Wul. 2:20) Ɔnwunle kɛ Bowaze atiakunlukɛnlɛma ne vi Gyihova mɔɔ ɔka ye azonvolɛ ɔmaa bɛyɛ kpalɛ na ɔbɔ bɛ ɛwɔkɛ kɛ ɔbadua bɛ kakɛ wɔ bɛ atiakunlukɛnlɛmayɛlɛ nwo la ɛkɛ. *—Bɛgenga Mrɛlɛbulɛ 19:17.\n8 Nawome zele Wulutu kɛ ɔdie Bowaze edwɛkɛ ne na ɔ nee ye mraalɛ ne mɔ ɛyɛ gyima wɔ ye ɛya ne anu amaa awie biala angyegye ye. Wulutu diele. Eza ɔhɔle zo ɔdɛnlanle “ɔ hu ɔ nli ne anwo ɛkɛ.” (Wul. 2:22, 23) Edwɛkɛ zɔhane maa yɛnwu ɛhulolɛ kpundii bieko mɔɔ Wulutu lale ye ali la. Bie a Wulutu neazo ne bamaa yɛabiza yɛ nwo kɛ, asoo yɛdi yɛ abusua ne eni, yɛfa nɔhalɛlilɛ yɛnea yɛ alɔvolɛ na yɛboa bɛ ɔ? Gyihova nwu ɛhulolɛ kpundii zɛhae.\nWulutu nee Nawome neazo ne kakye yɛ kɛ ɔwɔ kɛ yɛmaa yɛ nye die abusua mɔɔ yɛlɛ la anwo\n9. Abusua nwo debie boni a yɛsukoa yɛfi Wulutu nee Nawome ɛkɛ a?\n9 Asoo ɛnee Wulutu nee Nawome le abusua? Bie mɔ suzu kɛ kunli, yelɛ, ngakula, nenya anzɛɛ nana nee mɔɔ bokɛboka nwo la angome a ka bɔ nu yɛ abusua mɔɔ “ɔdi munli” a. Noko Wulutu nee Nawome neazo ne maa yɛnwu kɛ Gyihova azonvolɛ bahola aha abɔ nu ayɛ abusua na bɛamaa anyelielɛ, atiakunlukɛnlɛma nee ɛlɔlɛ adɛnla bɛ avinli. Asoo ɛ nye sɔ wɔ abusua ne? Gyisɛse hanle hilele ye ɛdoavolɛ ne mɔ kɛ awie bɔbɔ mɔɔ ɔnlɛ abusua la bahola anyia bie wɔ Keleseɛnema asafo ne anu.—Mak. 10:29, 30.\nWulutu nee Nawome boale bɛ nwo na bɛmanle bɛ nwo anwosesebɛ\n“Ɔle Sonla Mɔɔ Di Agya A”\n10. Adenle boni azo a ɛnee Nawome kpondɛ kɛ ɔboa Wulutu a?\n10 Wulutu sesale ma wɔ Bowaze ɛya nu ɔvi April mɔɔ bɛfa bɛte baale toonwo ɔhɔdwule mekɛ mɔɔ bɛfa bɛte hwiiti wɔ June la. Mekɛ ne ɛlɛkɔ la, Nawome dwenlenle debie mɔɔ ɔbahola yeayɛ yeamaa ye ase ne la anwo. Mɔɔ ɛnee bɛwɔ Mowabe la, ɛnee Nawome ze ye wienyi kɛ ɔnrɛhola ɔnrɛboa Wulutu ɔnrɛmaa ɔnrɛnyia kunli fofolɛ. (Wul. 1:11-13) Akee ɔbɔle ɔ bo kɛ ɔnyia adwenle fofolɛ. Ɔzele Wulutu kɛ: “Me ra raalɛ, ɔwɔ kɛ memaa bɛgya wɔ.” (Wul. 3:1) Ɛnee ɔle amaamuo wɔ zɔhane mekɛ ne anu kɛ awovolɛ bakpondɛ bokavolɛ amaa bɛ mra, na ɛnee Wulutu ɛrayɛ Nawome ara bɔkɔɔ. Ɛnee Nawome kpondɛ kɛ ɔmaa “bɛgya” Wulutu amaa yeanyia awie ɔ nee ye adɛnla na ɔ hu abɔ ɔ nwo bane. Noko ɛnee duzu a Nawome bahola ayɛ a?\n11, 12. (a) Mekɛ mɔɔ Nawome hanle kɛ Bowaze “di agya a ɔyɛ boɛ” la, ɛnee Nyamenle Mɛla kɛnlɛma boni anwo edwɛkɛ a ɔlɛka a? (b) Duzu a Wulutu yɛle ye wɔ ye ase edwɛkɛ ne anwo a?\n11 Mekɛ mɔɔ lumua mɔɔ Wulutu bɔle Bowaze duma la, Nawome hanle kɛ: “Nrenya ne le yɛ nwo sonla. Ɔle sonla mɔɔ di agya a ɔyɛ boɛ a.” (Wul. 2:20) Duzu a ɛnee ɛhye kile a? Nyamenle yɛle ngyehyɛleɛ kɛnlɛma wɔ Mɛla ne mɔɔ ɔvale ɔmanle Yizilayɛma la anu ɔmanle mbusua mɔɔ bɛnlɛ bie anzɛɛ bɛ awie ɛwu na bɛ nwo ɛlɛkyele bɛ la. Saa raalɛ bie ahu wu na yeanwo a, ɔ nwo kyele ye kpalɛ ɔluakɛ ɔ hu duma baminli avi awolɛndoazo mɔɔ ɛha la kɔsɔɔti anu. Noko akee, Nyamenle Mɛla ne manle adenle kɛ ɔwɔ kɛ nrenya ne adiema gya kunlavolɛ ne ɔ nee ye wo amaa ɔ hu ne duma amminli na yeabɔ abusua ne agyapadeɛ nwo bane. *—Mɛla 25:5-7.\n12 Nawome hanle debie mɔɔ ɔkulo kɛ Wulutu yɛ la ɔhilele ye. Nea kɛzi ɔbayɛ kɛ edwɛkɛ ne mɔɔ ɔhanle la zinle bɛlɛra ne anwo a. Ɛnee Yizilayɛma Mɛla ne dɔɔnwo tɛde fofolɛ wɔ Wulutu anye zo, yɛɛ ɔnze bɛ amaamuo ne dɔɔnwo. Noko ɛnee ɔbu Nawome kpalɛ, ɛhye ati ɔdiele ye edwɛkɛ ne kɔsɔɔti. Bie a edwɛkɛ mɔɔ Nawome hanle la ɛyɛlɛ bayɛ se anzɛɛ ɔbamaa ɔ nyunlu agua aze bɔbɔ, noko Wulutu liele dole nu. Ɔvale mɛlɛbɛnwoaze ɔhanle kɛ: “Mɔɔ wɔha la, mebayɛ.”—Wul. 3:5.\n13. Duzu a yɛsukoa yɛfi Wulutu ɛkɛ wɔ mgbanyinli mɔɔ yɛtie bɛ la anu a? (Eza nea Dwo. 12:12.)\n13 Ɔyɛ a, ɔyɛ se ɔmaa ngakula kɛ bɛbadie mgbanyinli mɔɔ bɛlɛ anwubielɛ la edwɛkɛ. Ɔnyɛ se kɛ bɛbade nganeɛ kɛ mgbanyinli ɛhye mɔ ɛnde ngyegyelɛ mɔɔ ngakula yia la abo. Wulutu mɛlɛbɛnwoaze nwo neazo ne maa yɛnwu kɛ saa yɛtie mgbanyinli mɔɔ bɛlɛ anwubielɛ mɔɔ bɛkulo yɛ edwɛkɛ na bɛdwenle yɛ nwo la folɛdulɛ a, yɛbanyia nvasoɛ dɔɔnwo. (Bɛgenga Edwɛndolɛ 71:17, 18.) Noko, folɛ boni a Nawome dule Wulutu a, na asoo Wulutu nyianle zolɛ nvasoɛ?\nWulutu Hɔle Ma Ɛkpogyalɛ Ɛleka Ne\n14. Duzu a le ma ɛkpogyalɛ ɛleka, na kɛzi bɛkpogya ma ne ɛ?\n14 Nɔsolɛ zɔhane ala, Wulutu hɔle ɛleka mɔɔ bɛkpogya ma ne, ɛleka tafaa mɔɔ bɛbolo ɛkɛ ne toonwo yeyɛ ketekete mɔɔ ɛyazonlɛma kɔkpogya bɛ ma wɔ ɛkɛ la. Bɛta bɛyɛ ɛleka ɛhye wɔ boka nye anwo anzɛɛ ɔ ti zo, ɛleka mɔɔ anwoma ne bɔ kpole wɔ nɔsolɛ nu la. Amaa abonle ne avi ma ne anu la, gyimayɛvoma ne fa faka anzɛɛ kyɛnze fula ma ne mɔɔ bɛbolo la na bɛfuandi ye anwomanyunlu amaa anwoma ne ava abonle ne ahɔ na ma ne agua azɛlɛ ne anwo.\n15, 16. (a) Ka mɔɔ ɔzile ma ɛkpogyalɛ ɛleka ne wɔ mekɛ mɔɔ Bowaze kpɔnenle gyima nɔsolɛ ne la. (b) Kɛzi Bowaze nwunle kɛ Wulutu la ɔ gyakɛ anu ɛkɛ ɛ?\n15 Wulutu vale ɔ nwo ziele na ɔnleanle gyimayɛvoma ne hɔkpulale kɛ bɛkpɔnenle gyima nɔsolɛ nu la. Bowaze nleanle manle bɛkpogyale ye ma dɔɔnwo ne na bɛhuohuanle ɔ nloa. Yemɔti ɔwiele debie di la, ɔhɔlale ye ma ne azo lɔ. Bie a ɛnee bɛta bɛyɛ ɛhye amaa nwule anwua ma ne mɔɔ bɛkɛde la. Wulutu nwunle kɛ Bowaze ɛlɛkɔ ahɔla. Akee mekɛ ɛdwu kɛ ɔyɛ mɔɔ Nawome hanle la.\n16 Wulutu yɛle nyaa nyaa hɔle ɛkɛ. Ɔnwunle kɛ nrenya ne ɛlafe botoo. Yemɔti, kɛmɔ Nawome hanle la, ɔhɔyele ɔ gyakɛ anwo ɛdanlɛ ne na ɔlale ɛkɛ ɔhendɛle. Mekɛ hɔle bie kpalɛ na wɔ Wulutu anye zo, ɛnee ɔlɛkyɛ somaa. Akee wɔ nɔe ne, Bowaze bɔle ɔ bo kɛ ɔtwe ye nu. Kɛmɔ ɛnee ɛyɛlɛ wɔ nu la ati, bie a ɔziale ɔhwenle ye ɛdanlɛ ne kɛ ɔfa yeaheda ɔ gyakɛ anwo. Noko ɔnwunle kɛ awie la ɛkɛ. Baebolo ne ka kɛ, “ɔnwunle kɛ raalɛ bie la ɔ gyakɛ anu ɛkɛ.”—Wul. 3:8.\n17. Menli mɔɔ ka kɛ mɔɔ Wulutu yɛle la ɛnle kpalɛ la bu bɛ nye gua nɔhalɛ edwɛkɛ nwiɔ boni azo?\n17 Ɔbizale kɛ, “Ɛdawɔ nwane a ɛla ɛkɛ ne la?”Wulutu mɔɔ ɔbayɛ kɛ ɛnee ɔ ne ɛlɛwozo la buale kɛ: “Yɛmenle, medame, wɔ sonvolɛ raalɛ Wulutu ɔ. Ɛle me hu kɔliagya mɔɔ wɔmɔ a ɔwɔ kɛ ɛnea me a; yemɔti gya me.” (Wul. 3:9) Adwuleso amra bie mɔ ka kɛ Wulutu nyɛleɛ ne nee ye ɛdendɛlɛ kile kɛ ɛnee ɔnlɛ adwenle kpalɛ, noko bɛbu bɛ nye bɛgua nɔhalɛ edwɛkɛ nwiɔ azo. Mɔɔ lumua la, ɛnee Wulutu ɛlɛyɛ ye kɛmɔ bɛ amaamuo ne kile la, ɛnɛ, nuhua dɔɔnwo wɔ ɛkɛ mɔɔ yɛnyɛ. Yemɔti, ɔle nvonleɛ kɛ yɛbava mɔɔ ɔyɛle la yɛatoto ɛnɛ mekɛ ye ɛbɛla mɔɔ ɛkpɔlɔ la anwo. Mɔɔ tɔ zo nwiɔ, Bowaze hanle edwɛkɛ mɔɔ kile kɛ ɔnwunle kɛ Wulutu bɔ ɛbɛla kpalɛ na ɔfɛta nganvolɛ kpole la.\nAdwenle mɔɔ Wulutu nyianle kɛ Bowaze ɛgya ye la ɛnee le adwenle kpalɛ, ɔnle angomedi\n18. Duzu a Bowaze hanle kyekyele Wulutu arɛle a, na tɛnlabelɛ nwiɔ boni anu a ɔlale ɛhulolɛ kpundii mɔɔ ɛnee Bowaze ɛlɛka nwolɛ edwɛkɛ la ali a?\n18 Ɔbayɛ kɛ kɛzi Bowaze dɔle ɔ rɛle aze dendɛle la kyekyele Wulutu arɛle. Ɔhanle kɛ: “Me ra raalɛ, [Gyihova] ɛyila wɔ. Akee wɔhile kɛ ɛlɛ subane kpalɛ wɔdɛla alumua ne kɛ wɔandoɔdoa mgbavolɛ sukoavolɛma anzɛɛ ehyianvolɛma la.” (Wul. 3:10) “Alumua ne” kile ɛhulolɛ kpundii mɔɔ Wulutu lale ye ali kɛ ɔ nee Nawome ziale rale Yizilayɛ na ɔlɛnea ye la. Mɔɔ li awieleɛ la a ɛnee ɔlɛka nwolɛ edwɛkɛ la. Bowaze nwunle kɛ anrɛɛ Wulutu bahola agya kpavolɛ, kɛ ɔle sukoavolɛ anzɛɛ ehyianli. Noko, ɛnee ɔkpondɛ kɛ ɔyɛ mɔɔ ɔle kpalɛ la ɔmaa Nawome yɛɛ Nawome ahu ne mɔɔ ɛwu la amaa nrenya ne duma amminli. Ɛhye maa yɛte deɛmɔti Bowaze anye liele bɛlɛra ɛhye subane kpalɛ ne anwo la abo.\n19, 20. (a) Duzu ati a Bowaze angya Wulutu ɛkɛ ne ala ɛ? (b) Ndenle boni mɔ azo a Bowaze lale atiakunlukɛnlɛma ali na ɔhilele kɛ ɔngulo kɛ Wulutu anyunlu kɛgua aze ɛ?\n19 Bowaze doale zo kɛ: “Kɛkala, me ra raalɛ, mmasulo; debie biala mɔɔ wɔbiza la, mebayɛ meamaa wɔ, ɔluakɛ awie biala mɔɔ wɔ sua ye azo la ze kɛ ɛle raalɛ mɔɔ lɛ subane.” (Wul. 3:11) Ɔ nye liele nwolɛ kɛ ɔbagya Wulutu; ɔbayɛ kɛ mɔɔ Wulutu hanle kɛ ɔle kɔliagya na ɔgya ye la yeanyɛ ye nwanwane. Noko akee, ɛnee Bowaze le tenlenenli na ɛnee ɔmkpondɛ kɛ ɔdi ɔ ti anwo ɔyɛ debie biala. Bowaze zele Wulutu kɛ awie mɔɔ bikye Nawome ɔ hu ne mɔɔ ɛwu mɔɔ ɔwɔ kɛ di agya ne la wɔ ɛkɛ. Ɛnee Bowaze balumua amaa kɔliagya ne mɔɔ bikye ye la adenle saa ɔkɛgya Wulutu a.\nKɛmɔ Wulutu lale ɛbulɛ nee atiakunlukɛnlɛma ali hilele awie mɔ la ati, ɔnyianle duma kpalɛ\n20 Bowaze hanle hilele Wulutu kɛ ɔla ɛkɛ ne ɔhendɛ na aleɛbahye ne yeahɔ amaa awie annwu ye. Ɛnee ɔngulo kɛ ɔ nee ye bɛ nyunlu gua aze, ɔluakɛ wɔannea a menli adwenle bayɛ bɛ kɛ bɛbɔ ɛbɛla ɛtane. Wulutu lale nrenya ne agyakɛ anu bieko, bie a ɛnee akee ye adwenle ɛgyinla wɔ mekɛ mɔɔ nrenya ne diele ye edwɛkɛ la. Mɔɔ maanle nu ɛtɛtetele la, ɔdwazole. Bowaze zule baale ma ne bie guale ye ɛdanlɛ ne anu na ɔziale ɔhɔle Bɛtelɛhɛm.—Bɛgenga Wulutu 3:13-15.\n21. Duzu a manle Wulutu nyianle duma kɛ “raalɛ mɔɔ lɛ subane” a, na kɛ ɔkɛyɛ na yɛazukoa ye neazo ne ɛ?\n21 Nea kɛzi ɔbayɛ kɛ Wulutu anye liele wɔ mekɛ mɔɔ ɔhakyele Bowaze edwɛkɛ ne mɔɔ ɔhanle la kɛ ɔle “raalɛ mɔɔ lɛ subane” la! Nɔhalɛ nu, mɔdenle mɔɔ Wulutu bɔle kɛ ɔkpondɛ Gyihova na yeazonle ye la boka nwolɛ bie a bɛbɔle ye duma kpalɛ la. Ɛnee eza yela atiakunlukɛnlɛma ali yehile Nawome nee ye menli ne, na yehile kɛ ɔdwenle bɛ nwo. Ɔvile ye ɛhulolɛ nu ɔyɛle nzenzaleɛ na ɔliele amaamuo fofolɛ ɔdole nu. Saa yɛsukoa Wulutu diedi ne a, yɛbabu awie mɔ nee bɛ amaamuo. Saa yɛyɛ ye zɔ a, ɔbamaa yɛdayɛ noko yɛanyia duma kpalɛ.\n22, 23. (a) Duzu a Bowaze vale manle Wulutu a? (b) Folɛ boni a Nawome dule Wulutu a?\n22 Wulutu dwule sua nu la, Nawome bizale ye kɛ; “Me ra raalɛ, kɛ ɔde ɛ?” Ɛnee Nawome kpondɛ kɛ ɔnwu ye saa Wulutu nyianle awie mɔɔ ɔbagya ye anzɛɛ yeanyia bie a. Wulutu hanle edwɛkɛ biala mɔɔ Bowaze hanle hilele ye la ɔhilele ye ase ne. Eza Wulutu vale baale ma ne mɔɔ Bowaze zule manle ye la ɔhilele Nawome.—Wul. 3:16, 17.\n23 Nawome vile nrɛlɛbɛ nu ɔdule Wulutu folɛ kɛ ɔdɛnla sua nu kenle ko ne, ɔmmakɔsesa ma wɔ ɛya ne anu. Ɔmanle Wulutu anwosesebɛ kɛ: “Nrenya ne ɛnrɛla, kɛ ɔkɛyɛ biala la, ɔwɔ kɛ ɔnwu edwɛkɛ ne guabelɛ ɛnɛ kenle ko ye ala.”—Wul. 3:18.\n24, 25. (a) Kɛzi Bowaze hilele kɛ ɔle tenlenenli mɔɔ ɔnle angomedi ɛ? (b) Ndenle boni mɔ azo a bɛyilale Wulutu a?\n24 Nawome nwunle Bowaze adwenle bɔkɔɔ. Bowaze hɔle suakpole ne anlenkɛ kpole ne anloa, ɛleka mɔɔ ɔyɛ a mgbanyima ne mɔ yia la na ɔdɛnlanle aze ɔhendɛle ɔhɔkpulale kɛ kɔliagya mumua ne rale la. Wɔ alasevolɛma ne anyunlu, Bowaze manle kɔliagya ne nwunle ye kɛ ɔwɔ kɛ ɔgya Wulutu. Noko, nrenya ne anlie ando nu na ɔhanle kɛ ɔbagyegye ɔ mra ne mɔ agyalilɛ. Bowaze zele mgbanyima nee menli mɔɔ wɔ ɛkɛ ne la amuala kɛ, ɔbadɔ debie biala mɔɔ anrɛɛ le Yilemɛlɛke ɛdeɛ la, nee debie biala mɔɔ le Maalɔn ɛdeɛ la yeavi Nawome asa anu na yeagya Wulutu yeaboka nwo. Bowaze doale zo kɛ “amaa yeawo mralɛ wɔ agyadeɛ ne mɔɔ melie la duma nu.” (Wul. 4:1-10) Bowaze ɛnee le tenlenenli amgba na ɛnee ɔnle angomedi.\n25 Bowaze gyale Wulutu. Ɛhye anzi, yɛkenga kɛ: “[Gyihova] manle ɔvale ɛkolɛ na ɔwole ralɛ nrenya.” Mraalɛ mɔɔ wɔ Bɛtelɛhɛm la yilale Nawome na bɛhanvole Wulutu kɛ ɔsonle bolɛ ɔmaa Nawome ɔtɛla mralɛ mrenya nsuu bɔbɔ. Yɛnwu ye kɛ nzinlii Belemgbunli Devidi kpole ne rayɛle Wulutu alɔnra. (Wul. 4:11-22) Gyisɛse Kelaese noko rayɛle Devidi angabɛnzo.—Mat. 1:1. *\nGyihova yilale Wulutu manle Mɛzaya ne rayɛle ye angabɛnzo\n26. Duzu a Wulutu nee Nawome neazo ne maa yɛkakye a?\n26 Wulutu nee Nawome nyianle nyilalɛ, na Nawome liele kakula ne ɛnleanlɛ dole ɔ nwo zo. Mraalɛ nwiɔ ɛhye mɔ edwɛkɛ ne maa yɛnwu kɛ Gyihova Nymenle anye wɔ menli mɔɔ fa mɛlɛbɛnwoaze yɛ gyima ɛsesebɛ nea bɛ mbusua na bɛ nee ye nɔhalɛ azonvolɛ bɔ nu sonle la anwo zo. Ɔ rɛle ɛnvi kɛ ɔbayila menli mɔɔ bɛdi nɔhalɛ kɛ Bowaze, Nawome nee Wulutu la.\n^ ɛden. 7 Kɛmɔ Nawome hanle la, tɛ menli mɔɔ de aze la angome a Gyihova da atiakunlukɛnlɛma ali kile bɛ a; ɔdwu menli mɔɔ ɛwu la noko anwo zo. Ɛnee Nawome ahu nee ɔ mra mrenya nwiɔ ɛwu. Wulutu ahu ɛwu. Mrenya nsa ɛhye mɔ boale mraalɛ nwiɔ ɛhye kpalɛ. Yemɔti saa awie da atiakunlukɛnlɛma ali kile Nawome nee Wulutu a, ɛnee ɔle kɛ ɔlɛda ye ali yeahile menli mɔɔ ɛwu mɔɔ anrɛɛ banlea mraalɛ ɛhye mɔ la.\n^ ɛden. 11 Ɛnee bɛdumua bɛfa awie mɔɔ bagya kunlavolɛ ne la anwo adenle ne bɛmaa kunli ne mɔɔ ɛwu la amediema mrenya na saa yeanyɛ boɛ a bɛava bɛamaa busuanli mɔɔ ɔbikye bɛ kpalɛ la kɛmɔ ɛnee agyapadeɛ nwo edwɛkɛ noko de la.—Ɛdi. 27:5-11.\n^ ɛden. 25 Wulutu boka mraalɛ nnu mɔɔ Baebolo ne ka kɛ bɛboka Gyisɛse abusua ɛlɔnwɔne ne anwo la anwo. Ko a le Releehabe mɔɔ le Bowaze ɔ nli la. (Mat. 1:3, 5, 6, 16) Ɔle kɛ Wulutu la, ɛnee ɔnle Yizilayɛnli.\nDWENLE ƐHYE ANWO . . .\nKɛzi Wulutu lale ɛhulolɛ kpundii ali hilele Nawome ɛ?\nKɛzi Nawome lale ɛhulolɛ kpundii ali hilele Wulutu ɛ?\nDuzu ati a Gyihova anye die ye azonvolɛ mɔɔ le kɛ Bowaze, Nawome, nee Wulutu la anwo ɛ?\nDuzu a ɛbayɛ wɔava wɔazukoa Wulutu diedi ne a?\nSukoa Bɛ Diedi Nyamenle Anu Diedi\nFa nwa awie Fa nwa awie “Raalɛ Mɔɔ Lɛ Subane”\nWulutu—“Raalɛ Mɔɔ Lɛ Subane”\nEBƐLE ‘Yewu Bɔbɔ Ɛdeɛ, Noko Ɔtendɛ’\nNOWA “Ɔ Nee Nyamenle Bɛ Avinli Ande Ɛlɛ”\nEBILAM ‘Bɛdabɛ Mɔɔ Bɛdie Nyamenle Bɛdi La Bɛ Ze’\nWULUTU “Me Nee Wɔ Yɛkɔ Ɛleka Mɔɔ Ɛlɛkɔ La”\nWULUTU “Raalɛ Mɔɔ Lɛ Subane”\nHANA Ɔbukele Ye Ahonle Nu Ɔzɛlɛle Nyamenle\nSAMOƐLE ‘Ɛnee Yebe Gyihova Ɛzonlenlɛ Nu’\nSAMOƐLE Ninyɛne Angɔ Boɛ Noko Ɔgyinlanle Kpundii\nABEGELI Ɔvale Nrɛlɛbɛ Ɔlile Gyima\nYILAEGYA Ɔgyinlanle Nɔhalɛ Ɛzonlenlɛ Nzi\nYILAEGYA Ɔzinzale Na Ɔhendɛle\nYILAEGYA Ɔmanle Ye Nyamenle Ne Kyekyele Ɔ Rɛle\nDWONA Ɔzukoale Debie Ɔvile Ye Nvonleɛ Ne Mɔ Anu\nDWONA Ɔzukoale Kɛzi Bɛse Anwunvɔne La\nƐSETA Ɔboale Nyamenle Menli Ne\nƐSETA Ɔvale Nrɛlɛbɛ, Akɛnrasesebɛ, Nee Ɛlɔlɛ Ɔlile Gyima\nMƐLE ‘Gyihova Sonvolɛ Raalɛ A Le Me!’\nMƐLE “Ɔdwenlenle Nwolɛ Kpalɛ”\nDWOSEFI Ɔbɔle Bɛ Nwo Bane, Ɔnleanle Bɛ, Ɔgyinlanle Kpundii\nMAATA “Medie Medi”\nPITA Ɔlile Ɛzulolɛ Nee Adwenle Nu Keseeyɛlɛ Zo\nPITA Ɔlile Nɔhalɛ Wɔ Sɔnea Nu\nPITA Ɔzukoale Fakyɛ Ɔvile Ɔ Menle Ne Ɛkɛ\nEdwɛkɛ ne Mbuluku mɔɔ ɛtwe la anwo edwɛkɛ Sukoa Bɛ Diedi\nFa nwa awie Fa nwa awie Sukoa Bɛ Diedi\nMraalɛ Mɔɔ Bɛ Nwo Edwɛkɛ Wɔ Baebolo Ne Anu—Duzu A Yɛsukoa Yɛfi Bɛ Ɛkɛ A?


Gyima ne 27 | Yintanɛte Zo Baebolo | Ewiade Fofolɛ Ngilebɛbo\nƐzoanvolɛma Gyima 27:1-44\nPɔɔlo luale nyevile zo hɔle Wulomu (1-12)\nAhumu dule tiale meli ne (13-38)\nMeli ne zɛkyele (39-44)\n27 Mɔɔ akee bɛzile kpɔkɛ kɛ ɔwɔ kɛ yɛkɔ Yetali la,+ bɛvale Pɔɔlo nee pilizama bie mɔ bɛwulale sogya kpanyinli bie mɔɔ bɛfɛlɛ ye Dwuleɛse mɔɔ wɔ Ɔgɛsetɛse sogyama ekpunli ne anu la asa anu. 2 Yɛhɔvole meli bie mɔɔ vi Adelameteɛm ɛlɛkɔ azua mɔɔ wɔ Ehyea maanzinli ne ɛnwea nloa azo la anu na yɛdule yɛ bo; ɛnee Alesetaakɛse,+ Masidoneanli bie mɔɔ vi Tɛsalonaeka la boka yɛ nwo. 3 Aleɛ hyenle la yɛradwule Saedɛn, na Dwuleɛse lale ahunlunyele ali hilele Pɔɔlo na ɔmaanle ye adenle ɔmaanle ɔhɔle ɔ gɔnwo mɔ anwo ɛkɛ na ɔmaanle bɛboale ye. 4 Mɔɔ yɛdule yɛvile ɛkɛ ne na yɛlua nyevile ne azo la, yɛhɔvale Saepelɛse, amaa anwoma ne mɔɔ ɛnee ɛlɛbɔ atia yɛ la angyegye yɛ. 5 Akee yɛhɔvale nyevile ne akunlu lɔ yɛluale Selesea nee Pamefelea yɛragyinlanle Maela mɔɔ wɔ Lesea la. 6 Ɛkɛ ne sogya kpanyinli ne nyianle meli bie mɔɔ vi Alɛzandelea ɛlɛkɔ Yetali la, na ɔmaanle yɛhɔvole nu. 7 Ɛnee yɛngola kɔ kpalɛ, yemɔti yɛlile kenle dɔɔnwo wɔ adenle nu, yɛ nwo hyelele yɛ kpalɛ na yɛaradwu Kenaedɛse. Kɛmɔ ɛnee anwoma ne ɛlɛbɔ atia yɛ la ati, yɛhɔvale Kiliti mɔɔ wɔ Salemoni la amaa anwoma ne angyegye yɛ. 8 Yɛsianenle aze kpalɛ kpalɛ ɛdeɛ, noko yɛvɛle dedee na yɛrale ɛleka bie mɔɔ bɛfɛlɛ ye Ahonle Kɛnlɛmazo, mɔɔ bikye Lasia suakpole ne la. 9 Yɛhyɛle ɛkɛ ne kpalɛ na ɛnee esiane wɔ nu kɛ yɛbadoa adendulɛ ne azo, ɔluakɛ ɛnee ɛhɔne mɔɔ bɛkye ye Mgbɔdalɛ Kenle ne+ la mekɛ ne bɔbɔ ɛpɛ nu, yemɔti Pɔɔlo dule bɛ folɛ 10 kɛ: “Ayi mɔ, mekola menwu ye kɛ adendulɛ ɛhye bamaa ninyɛne dɔɔnwo azɛkye na bɛaminli, tɛ meli ne nee nuhua ninyɛne ne angome, emomu yɛ ngoane* noko boka nwo.” 11 Noko sogya kpanyinli ne diele melikavolɛ ne nee meli menle ne, na yeandie mɔɔ ɛnee Pɔɔlo ɛlɛka la. 12 Kɛmɔ habɔ* ɛkɛ ne ɛnle ɛleka mɔɔ bɛdi fɔsɛlɛ wɔ ɛkɛ a ɔyɛ boɛ la ati, bɛ nuhua dɔɔnwo hanle kɛ bɛmaa yɛbɔ mɔdenle yɛhɔ Fonekese, habɔ bie mɔɔ wɔ Kiliti mɔɔ ɔ nye kile sɔlɔ aduduleɛ nee nyiakɛ aduduleɛ la, na yɛhɔli fɔsɛlɛ ne wɔ ɛkɛ. 13 Mɔɔ nyiakɛ anwoma ne bɔle bɛtɛɛ la, bɛnyianle adwenle kɛ bɛbahola bɛadwu ɛleka mɔɔ bɛkulo kɛ bɛkɔ la, yemɔti bɛdule sɛkɛ ne na bɛsianenle aze kɛ bɛkava Kiliti ɛnweazo. 14 Noko bɛandwu ɛleka biala yɛɛ anwoma ɛsesebɛ bie mɔɔ bɛfɛlɛ ye Yulokilo* la dule a. 15 Mekɛ mɔɔ anwoma ne bɔle meli ne ɛsesebɛ na yɛngola yɛngɔ yɛ nyunlu bieko la, yɛgyakyile nu yɛmaanle ɔvale yɛ ɔhɔle. 16 Akee yɛhɔvale bɔra ekyi bie mɔɔ bɛfɛlɛ ye Kɔda la anwo ɛkɛ amaa yɛabɔ yɛ nwo bane wɔ anwoma ne anwo, noko yɛ nwo hyelele yɛ kpalɛ na yɛahola yɛava ɛlɛne ekyi* ne yɛazie boɛ wɔ meli ne anu. 17 Noko mɔɔ bɛkpogyale ye zo la, bɛvale debie bɛsosɔle ɛlɛne ne anu, na kɛmɔ ɛnee bɛsulo kɛ bɛbahɔnwe Sɛtese* ɛnwea ne azo la ati, bɛdwulale avela ne bɛmaanle anwoma ne vale yɛ hɔle. 18 Kɛmɔ ɛnee ahumu ne ɛlɛtu kpole atia yɛ la ati, aleɛ hyenle ala la bɛbɔle ɔ bo bɛvuandinle meli ne anu ninyɛne ne bie bɛguale. 19 Na ye kenle nsa ne azo, bɛvale bɛ sa bɛyeyele meli ne anwo ninyɛne ne bie bɛguale ye lɔ. 20 Mɔɔ yɛannwu sɛnzɛne ne anzɛɛ nwɔlɔra ne mɔ wɔ kenle dɔɔnwo anu na ahumu ne bɔle yɛ ɛsesebɛ la, akee anyelazo mɔɔ yɛlɛ kɛ yɛbanyia ngoane la amuala bɔle ɔ bo kɛ ɔwie. 21 Mɔɔ bɛanli aleɛ wɔ mekɛ tendenle bie anzi la, Pɔɔlo dwazole gyinlanle bɛ avinli na ɔhanle kɛ: “Ayi mɔ, anrɛɛ ɔwɔ kɛ bɛfa me folɛdulɛ ne, na yɛandu yɛanvi Kiliti yɛanva nyevile ne azo na yɛanwu amaneɛ kpole ɛhye na yɛaminli ninyɛne dɔɔnwo ɛhye mɔ.+ 22 Noko kɛkala, mesɛlɛ bɛ bɛnyia akɛnrasesebɛ, bɛ nuhua ko* bɔbɔ ɛnrɛminli, meli ye ala a bazɛkye a. 23 Nɔe, Nyamenle ne mɔɔ mele ye ɛdeɛ na mesonle ye la anwumabɔvolɛ+ rale me nwo ɛke 24 na ɔhanle kɛ: ‘Pɔɔlo mmasulo. Ɔwɔ kɛ ɛkɔgyinla Siza anyunlu,+ na nea! Nyamenle balie bɛdabɛ mɔɔ ɛ nee bɛ lua la amuala ngoane.’ 25 Ɔti ayi mɔ, bɛnyia akɛnrasesebɛ ɔluakɛ medie Nyamenle medi kɛ mɔɔ bɛha bɛhile me la bayɛ zɔ. 26 Noko, ɔwɔ kɛ yɛkɔnwe bɔra bie ɛnweazo.”+ 27 Yɛlile kenle bulu nee nna, alehyenlɛ nee aledwolɛ wɔ Edelea Nyevile ne azo, na mɔɔ bɛbɔle nɔɔzo bulu nee nwiɔ la, gyimayɛvoma ne dele nganeɛ kɛ bɛlɛbikye azɛlɛ bie. 28 Bɛvale debie bɛzuzule na bɛnwunle kɛ kuma ne kɛyɛ mita* 36, yemɔti bɛhɔle bɛ nyunlu ekyii na bɛzuzule ye bieko la bɛnwunle kɛ ɔkɛyɛ mita* 27. 29 Na kɛmɔ ɛnee bɛsulo kɛ yɛkɛfofo awolɛ zo la ati, bɛdole sɛkɛ nna wɔ ɛlɛne ne abo lɔ, na ɛnee bɛ kunlu a anrɛɛ aleɛ ɛhye. 30 Na mɔɔ gyimayɛvoma ne kpondɛ avi meli ne anu anriandi na bɛdwulale ɛlɛne ekyi ne wɔ nyevile ne anu bɛyɛle kɛ asɛɛ bɛkado sɛkɛ ne bie wɔ ɛlɛne ne ati lɔ la, 31 Pɔɔlo zele sogya kpanyinli ne nee sogyama ne kɛ: “Saa menli ɛhye mɔ andɛnla meli ye anu a, bɛnrɛnyia ngoane.”+ 32 Na sogyama ne pepɛle nyɛma ne mɔ mɔɔ dedɛ ɛlɛne ekyi ne anu la anu bɛmaanle ɔhɔle. 33 Ɔka ekyii aleɛ kye la, Pɔɔlo maanle bɛ kɔsɔɔti anwosesebɛ kɛ bɛli debie na ɔhanle kɛ: “Ɛnɛ le kenle 14 mɔɔ bɛhendɛ dedee mɔɔ bɛtɛdile aleɛ biala a. 34 Ɔti mesɛlɛ bɛ bɛli debie; na ɛhye baboa bɛ ɔluakɛ bɛ nuhua ko biala ati enrinli ko bɔbɔ ɛnrɛminli.” 35 Mɔɔ ɔhanle ɛhye la, ɔvale paano, ɔlale Nyamenle ase wɔ bɛ kɔsɔɔti bɛ nyunlu ɛkɛ, na ɔbɔle ɔ bo kɛ ɔbubu yeali. 36 Ɔti bɛ muala bɛnyianle akɛnrasesebɛ na bɛdabɛ noko bɛbɔle ɔ bo bɛlile debie. 37 Ɛnee yɛdayɛ mɔɔ yɛwɔ meli ne anu la amuala dodo le menli* 276. 38 Mekɛ mɔɔ bɛlile debie bɛ ko yile la, bɛbɔle ɔ bo bɛvuandinle hwiiti ne mɔɔ wɔ meli ne anu la bɛguale nyevile ne anu amaa nuhua ayɛ felafela.+ 39 Mɔɔ aleɛ hyenle la, ɛnee bɛnnwu azɛlɛ ne,+ noko bɛnwunle ɛnwea dɔɔnwo bie wɔ azule ne anloa na bɛbɔle mɔdenle kɛ saa ɔkɛyɛ boɛ a bɛfa meli ne bɛahɔnwe ɛkɛ. 40 Ɔti bɛpepɛle sɛkɛ ne mɔ amuala bɛmaanle bɛguale nyevile ne anu, eza bɛzianyinle ɛdahoma ne mɔ; na mɔɔ bɛvolale ɔ nyunlu avela ne la, anwoma ne bɔle bɛ hɔle ɛnwea ne anloa. 41 Mɔɔ bɛhɔnwenle ɛnwea dɔɔnwo* bie mɔɔ wɔ nyevile ne anu la azo la, meli ne ati minle ɛnwea ne anu na ɔhale ɛkɛ, na nyevile azɛlɛkye ne bubule ɔ bo ne bɔkɔɔ.+ 42 Ɛhye ati, sogyama ne yɛle kɛ bɛku pilizama ne amuala amaa bie anweɛ anvo file zo na yeanriandi. 43 Noko kɛmɔ ɛnee sogya kpanyinli ne kulo kɛ ɔdie Pɔɔlo ngoane la ati, yeammaa bɛanyɛ mɔɔ ɛnee bɛkulo kɛ bɛyɛ la. Ɔhanle kɛ bɛdabɛ mɔɔ bɛze azule weɛ la ɛlimoa ɛgua nyevile ne anu ɛweɛ ɛhɔ file zo, 44 na bɛdabɛ mɔɔ bɛha la ɛdoa bɛ, bie mɔ ɛbutubutu ndaboa zo na bie mɔ noko ɛbutubutu meli ne azinli ne bie mɔ azo. Yemɔti bɛ muala bɛholale bɛdwule aze.+\n^ Anzɛɛ “meli agyinlaleɛ.”\n^ Ɛhye kile, sɔlɔ aduduleɛ anwoma bie.\n^ Ɔle ɛlɛne ekyi mɔɔ esiane si a bɛfo nu a.\n^ Anzɛɛ “ɛkɛla ko.”\n^ Ɔle fatomo 20. Nea Mok. B14.\n^ Ɔle fatomo 15. Nea Mok. B14.\n^ Anzɛɛ “ese.”\nGyima ne 27


Kɛzi Ewiade Ɛhye Bahɔ Ye Awieleɛ La — Ɛzinzalɛ Arane YINTANƐTE ZO MBULUKUZIELƐLEKA\nw12 9/1 m. 3-12\nƐzinzalɛ Arane Ɔbɔ Gyihova Belemgbunlililɛ Nolo—2012\nƆKA EKYII AWIELEƐ NE BA A DUZU NINYƐNE A BASISI A?\n“BELEMGBUNLI RAALƐ” MƆƆ YE ƐZƐKYELƐ RALE ARƐLEVILƐ NU\nBƐBATETA NYAMENLE MENLI\nMAANLE MAANLE NE MƆ BANWU GYIHOVA\nEWIADE TUMILILƐ BIEKO ƐNRƐDWAZO\nDUZU A BƐBAVA BƐAYƐ NYAMENLE KPƆVOLƐ KPOLE NE A?\nNINYƐNE MƆƆ BASISI NA ANZONDWOLƐ ARA LA\nNyamenle Belemgbunlililɛ Ne Bazɛkye Ye AgbɔvolɛNyamenle Belemgbunlililɛ Di Tumi!\n“Ayi mɔ, bɛmɛ bɛnde awozinli nu na Kenle ne ali bɛ nvunu kɛ awule la.”—1 TƐS. 5:4.\nNinyɛne mɔɔ basisi la boni a bɛha nwolɛ edwɛkɛ wɔ ngɛlɛlera ɛhye mɔ anu a?\n1 Tɛsalonaekama 5:3\n1. Duzu a baboa yɛ yeamaa yɛazinza na yɛagyinla sɔnea nloa ɛ?\nNINYƐNE mɔɔ bakpusu azɛlɛ ne la bazi kenlensa ye ala. Baebolo ngapezo mɔɔ ɛra nu la maa yɛnwu kɛ ɔle nɔhalɛ, yemɔti ɔwɔ kɛ yɛkɔ zo yɛsinza. Duzu a baboa yɛ yeamaa yɛayɛ ɛhye a? Ɛzoanvolɛ Pɔɔlo dule yɛ folɛ kɛ yɛva yɛ nye yɛzie “ninyɛne mɔɔ ɛnyelɛ ɛnnwu bɛ la” azo. Yemɔti, ɔwɔ kɛ yɛmaa dahuu ngoane ahatualɛ ne mɔɔ yɛbanyia ye wɔ anwuma anzɛɛ azɛlɛ ye azo la tɛnla yɛ adwenle nu. Pɔɔlo luale edwɛkɛ ɛhye azo ɔmanle ɔ gɔnwo mɔ diedima anwosesebɛ kɛ bɛva bɛ adwenle bɛzie anyelielɛ mɔɔ ɔbavi bɛ nɔhalɛlilɛ ne anu ara la azo. Saa bɛyɛ ɛhye a, eza ɔbaboa bɛ yeamaa bɛagyinla sɔnea nee ɛkpɔlɛ nloa.—2 Kɔl. 4:8, 9, 16-18; 5:7.\n2. (a) Amaa yɛazɔ yɛ anyelazo ne anu boɛ la, duzu a ɔwɔ kɛ yɛyɛ a? (b) Duzu a yɛbazuzu nwo wɔ edwɛkɛ ɛhye nee mɔɔ doa zo la anu a?\n2 Ngyinlazo bie mɔɔ ɔhyia la wɔ Pɔɔlo folɛdulɛ ne anu: Amaa yɛazɔ yɛ anyelazo ne anu boɛ la, ɔnle kɛ yɛfa yɛ adwenle yɛsie ninyɛne mɔɔ yɛnwu bɛ kɛkala la azo. Ɔwɔ kɛ yɛfa yɛ adwenle yɛsie ninyɛne mɔɔ ɔhyia mɔɔ yɛnnwu bɛ la azo. (Hib. 11:1; 12:1, 2) Ɛhye ati, bɛmaa yɛzuzu ninyɛne bulu mɔɔ bazi kenlebie mɔɔ ɔbaha dahuu ngoane anyelazo mɔɔ yɛlɛ la anwo.*\n3. (a) Debie mɔɔ bazi kenlensa ye la boni a bɛha nwolɛ edwɛkɛ wɔ 1 Tɛsalonaekama 5:2, 3 a? (b) Duzu a maanyɛlɛ mgbanyima bɛayɛ a, na nwane mɔ a baboka bɛ nwo a?\n3 Pɔɔlo hanle ninyɛne mɔɔ ɔbasisi kenlebie la anu ko anwo edwɛkɛ wɔ ye kɛlata ne mɔɔ ɔhɛlɛle Tɛsalonaekama la anu. (Bɛgenga 1 Tɛsalonaekama 5:2, 3.*) Ɔhwenle adwenle ɔhɔle “Gyihova kenle ne” azo. “Gyihova kenle ne” mɔɔ ɔvale ɔlile gyima wɔ ɛke la kile mekɛ mɔɔ bɛbabɔ adalɛ ɛzonlenlɛ ɛzɛkyelɛ bo na yeahɔwie Amagɛdɔn konle ne anu la. Noko akee, kolaa na Gyihova kenle ne abɔ ɔ bo la, ewiade arelemgbunli baha kɛ, “Anzondwolɛ nee anwobanebɔlɛ!” ɛra. Bie a ɛhye bayɛ debie ko anzɛɛ ɔbadoɔdoa zo. Maanle maanle ne mɔ adwenle bayɛ bɛ kɛ asɛɛ bɛli bɛ ngyegyelɛ titile ne mɔ anwo gyima bɛwie. Na ɛzonlenlɛ nu mgbanyima ne mɔ noko ɛ? Bɛboka ewiade ne anwo, yemɔti ɔbahola yeara ye kɛ bɛbava bɛ nwo bɛabɔ maanyɛlɛ mgbanyima ne mɔ. (Yek. 17:1, 2) Ɛhye bahile kɛ ɛsɔfo ne mɔ ɛlɛsukoa adalɛ ngapezoma mɔɔ ɛnee wɔ Dwuda la. Gyihova hanle edwɛkɛ ɛhye vanenle bɛ nwo: “Bɛka kɛ, ‘Anzondwolɛ wɔ ɛkɛ! Anzondwolɛ wɔ ɛkɛ!’ wɔ mekɛ mɔɔ anzondwolɛ ɛnle ɛkɛ la.”—Gyɛ. 6:14, NW; 23:16, 17.\n4. Kɛmɔ yɛnle kɛ alesama mɔɔ ɛha la ati, ninyɛne boni mɔ a yɛze a?\n4 Ɔnva nwo menli holɛ ko mɔɔ bɛbaha kɛ “Anzondwolɛ nee anwobanebɔlɛ!” ɛra la, edwɛkɛ ɛhye bamaa yeala ali kɛ ɔwɔ kɛ Gyihova kenle ne bɔ ɔ bo. Ɛhye ati a Pɔɔlo hanle kɛ: “Ayi mɔ, bɛmɛ bɛnde awozinli nu na Kenle ne ali bɛ nvunu kɛ awule la. Bɛ muala bɛle wienyi nu menli.” (1 Tɛs. 5:4, 5) Yɛnle kɛ alesama mɔɔ ɛha la, yɛze deɛmɔti Ngɛlɛlera ne anu ninyɛne bie mɔ ɛlɛsisi kɛkala la. Kɛzi ngapezo ne mɔɔ se bɛbaha kɛ “Anzondwolɛ nee anwobanebɔlɛ!” la bara nu ɛ? Ɔwɔ kɛ yɛkendɛ na yɛnea. Ɛhye ati, “ɔwɔ kɛ yɛmaa yɛ nye gyinla zolɛ na yɛyɛ yɛ nye gyɛlɛmgbɛɛnye.”—1 Tɛs. 5:6; Zɛf. 3:8.\n5. (a) Kɛzi “anwongyelelɛ” kpole ne babɔ ɔ bo ɛ? (b) “Belemgbunli raalɛ” boni a ye ɛzɛkyelɛ bara arɛlevilɛ nu a?\n5 Ninyɛne mɔɔ ɛnyelɛ ɛnnwu bɛ la boni bieko a bazi a? Pɔɔlo hanle kɛ: “Saa ɔba ye kɛ bɛlɛka kɛ: ‘Anzondwolɛ nee anwobanebɔlɛ!’ a, arɛlevilɛ nu ala ɛzɛkyelɛ bara bɛ nwo zo.” ‘Arɛlevilɛ nu ɛzɛkyelɛ’ ne foa mɔɔ lumua la a le ‘Babelɔn Kpole’ ne, adalɛ ɛzonlenlɛ maanle ne mɔɔ eza bɛfɛlɛ ye “tuutuunli ne” la ɛtetalɛ. (Yek. 17:5, 6, 15) Adalɛ ɛzonlenlɛ kɔsɔɔti mɔɔ bɛbateta bɛ, mɔɔ Keleseɛnemaanle ne boka nwo la a bayɛ “anwongyelelɛ” kpole ne mɔlebɛbo a. (Mat. 24:21; 2 Tɛs. 2:8) Edwɛkɛ ɛhye bazi menli dɔɔnwo anwo. Duzu ati ɔ? Ɔluakɛ badwu zɔhane mekɛ ne tuutuunli ne baha ahile ɔ nwo kɛ, mele “belemgbunli raalɛ” na “menrɛnwu nyane deɛ holɛ.” Noko arɛlevilɛ nu ala, ɔbanwu kɛ yeanyɛ boɛ. Bɛbaye ye bɛavi ɛkɛ arɛlevilɛ nu, kɛ asɛɛ ye ɛzɛkyelɛ ne yɛle kenle ko la.—Yek. 18:7, 8.\n6. Nwane mɔ a bazɛkye adalɛ ɛzonlenlɛ a?\n6 Nyamenle Edwɛkɛ ne ka debie mɔɔ bateta tuutuunli ne la anwo edwɛkɛ kɛ ɔle “nane” mɔɔ lɛ “mɛne bulu.” Yekile buluku ne mɔɔ yɛzukoa la maa yɛnwu kɛ nane anwo ɛzulolɛ ne gyi ɛkɛ maa Maamgbole Koyɛlɛ Eku (UN) ne. “Mɛne bulu ne” gyi ɛkɛ maa maanyɛlɛ tumima mɔɔ boa “nane kɔkɔlɛ” ne la amuala.* (Yek. 17:3, 5, 11, 12) Kɛzi ɛtetalɛ ne bazɛkye ninyɛne ɛ? Maanle maanle ne mɔ mɔɔ wɔ UN ne anu la balie debie biala mɔɔ tuutuunli ne lɛ la bɛamaa yealɛ ɔ nwo zɔ; bɛbali ye nwonane ne na “bɛado ye senle nu bɛayela ye bɔkɔɔ.” Bɛbazɛkye ye bɔkɔɔ.—Bɛgenga Yekile 17:16.\n7. Duzu a bamaa “nane ne” ateta adalɛ ɛzonlenlɛ a?\n7 Baebolo ngapezo ne eza maa yɛnwu debie mɔɔ bava ɛtetalɛ ɛhye ara la. Ɔbayɛ kɛ Gyihova bava ‘ye gyimayɛlɛ nwo adwenle awula’ maanyɛlɛ tumima ne ahonle nu yeamaa bɛazɛkye tuutuunli ne. (Yek. 17:17) Ɛzonlenlɛ mɔɔ bɛkulo konle la kɔ zo gyegye adwenle wɔ ewiade ye anu; ɛhye ati, maanle maanle ne mɔ bade nganeɛ kɛ saa bɛsɛkye tuutuunli ne a ɔbaboa bɛ maanle ne. Bie a saa tumima ne teta bɛ a, bɛbazuzu kɛ ‘bɛbɔ nu bɛyɛ ko.’ Noko akee, nɔhalɛ ne a le kɛ Nyamenle a ɛlɛfa bɛ ali gyima yeamaa bɛazɛkye adalɛ ɛzonlenlɛ kɔsɔɔti a. Yemɔti, Seetan ahyehyɛdeɛ ne foa ko babɔ adwenle ateta ɔ gɔnwo arɛlevilɛ nu, ɛhye bamaa Seetan tumi ne aha aze na ɔnrɛhola ɔnrɛyɛ nwolɛ ɛhwee.—Mat. 12:25, 26.\n8. Ɛtetalɛ boni a ‘Gɔɔgo mɔɔ wɔ Meegɔɔgo azɛlɛ zo’ la bava ara a?\n8 Saa bɛsɛkye adalɛ ɛzonlenlɛ bɛwie a, bɛbanwu kɛ Nyamenle menli “anzo nu ɛdwo bɛ” na bɛde “anwondɔlɛ nu.” (Yiz. 38:11, 14) Duzu a bado ekpunli ɛhye mɔɔ ɔle kɛ asɛɛ bɛnlɛ banebɔlɛ na bɛkɔ zo bɛsonle Gyihova la ɛ? ‘Menli dɔɔnwo’ badu bɛ nye azie bɛ nwo na bɛateta bɛ. Nyamenle Edwɛkɛ ne kilehile nu kɛ ɛhye a le ɛtetalɛ ne mɔɔ ‘Gɔɔgo mɔɔ wɔ Meegɔɔgo azɛlɛ zo’ bava ara la. (Bɛgenga Yizikeɛle 38:2, 15, 16.) Kɛzi ɔwɔ kɛ yɛbu zɔhane ɛtetalɛ ne ɛ?\n9. (a) Duzu a hyia Keleseɛnenli kpalɛ a? (b) Ninyɛne boni mɔ a ɔwɔ kɛ yɛyɛ ye kɛkala yɛfa yɛmia yɛ diedi ne anu a?\n9 Saa yɛdumua yɛnwu ɛtetalɛ ɛhye mɔɔ bara Nyamenle menli anwo zo la a, ɔnrɛmaa yɛnrɛdwenledwenle nwolɛ somaa. Tɛ yɛ ngoanelielɛ a hyia yɛ kpalɛ a, emomu, Gyihova duma ne mɔɔ ɔte nwolɛ na yeabua ye tumililɛ ne benle la ɔ. Nɔhalɛ nu, Gyihova hanle ye mɔɔ ɔbo fane 60 la kɛ: “Na bɛanwu kɛ medame a mele [Gyihova] a.” (Yiz. 6:7) Ɛhye ati, yɛlɛfa anyelielɛ kpole yɛanlea mekɛ mɔɔ Yizikeɛle ngapezo titile zɔhane bara nu la ade, yɛlɛ anwodozo kɛ “Awulae ze kɛ ɔsi ɔdie menli kpalɛ ɔfi bɛ sɔnea nu” la. (2 Pita 2:9) Wɔ mekɛ ɛhye anu, yɛkpondɛ kɛ yɛfa nwolɛ adenle biala mɔɔ yɛbanyia la yɛmiemia yɛ diedi ne anu amaa yɛahola yɛagyinla yɛ munlililɛ nu yɛamaa Gyihova ɔnva nwo sɔnea biala mɔɔ yɛbayia la. Duzu a ɔwɔ kɛ yɛyɛ a? Ɔwɔ kɛ yɛyɛ asɔne, yɛsukoa Nyamenle Edwɛkɛ ne na yɛdwenledwenle nwolɛ, na yɛka Belemgbunlililɛ edwɛkɛ ne yɛkile awie mɔ. Saa yɛyɛ ɛhye a, ɔbamaa dahuu ngoane anyelazo mɔɔ yɛlɛ la, anu amia kɛ “sɛkɛ.”—Hib. 6:19; Edw. 25:21.\n10, 11. Duzu a bamaa yɛanwu Amagɛdɔn ne mɔlebɛbo a, na duzu a bahɔ zo wɔ zɔhane mekɛ ne a?\n10 Saa bɛteta Gyihova azonvolɛ a, edwɛkɛ kpole boni a bazi a? Gyihova balua Gyisɛse nee anwumabɔvolɛma ɛlɔne ne anwo zo yeava Ɔ nwo yealie nu. (Yek. 19:11-16) Ɔ nwo mɔɔ ɔbava yealie nu la bahɔwie Amagɛdɔn—“Nyamenle Bedevinli ne Kenle kpole ne” konle ne anu.—Yek. 16:14, 16.\n11 Mɔɔ fane konle zɔhane anwo la, Gyihova luale Yizikeɛle anwo zo hanle kɛ: “Mebamaa ɛzulolɛ kpole kpalɛ aha Gɔɔgo, medame Awulae Nyamenle a mese a. Awie biala bahwe ɔ gɔnwo anwo dadeɛ.” Ɛzulolɛ kpole bamaa menli mɔɔ wɔ Seetan afoa la anye zo ada bɛ na bɛahwe bɛ nwo dadeɛ, kovolɛ bahwe kovolɛ anwo dadeɛ. Bɛbazɛkye Seetan noko. Gyihova hanle kɛ: “Mebamaa . . . senle nee sɔlefe adɔ bilididi agua [Gɔɔgo] nee ye ɛlɔnema nee maanle maanle mɔɔ yehwe bɛ yeli ɔ nzi la anwo zo.” (Yiz. 38:21, 22) Duzu a bavi nyɛleɛ ɛhye anu ara a?\n12. Duzu a bɛbamaa maanle maanle ne mɔ anwu ye a?\n12 Akee maanle maanle ne mɔ banwu kɛ Gyihova ɛmaa bɛho bɛdɔ. Kɛmɔ Yigyibitima mɔɔ tetale Yizilayɛma wɔ Nyevile Kɔkɔlɛ ne anu la hanle la, Seetan ɛlɔnema ne baha kɛ: “[Gyihova] ɛlɛko atia yɛ amaa bɛ”! (Ade. 14:25) Bɛbamaa maanle maanle ne mɔ anwu Gyihova. (Bɛgenga Yizikeɛle 38:23.) Kɛzi yɛbikye ninyɛne ɛhye mɔ mɔɔ basisi ndoɔdoa zo la ɛ?\n13. Duzu a yɛze ye wɔ ananze ne mɔɔ Daneɛle hanle nwolɛ edwɛkɛ la foa ne mɔɔ tɔ zo nnu la anwo a?\n13 Ngapezo bie mɔɔ wɔ Daneɛle buluku ne anu la maa yɛnwu ɛleka mɔɔ yɛdwu ye kɛkala la. Daneɛle hilehilele ananze bie mɔɔ ɔle kɛ sonla mɔɔ bɛvale mbulalɛ ngakyile a bɛyɛle la anu. (Dan. 2:28, 31-33) Ɔgyi ɛkɛ ɔmaa ewiade tumililɛ mɔɔ doɔdoale zo rale mɔɔ bɛnyianle Nyamenle menli anwo zo tumi wɔ tete ne nee ɛnɛ la. Bɛmɛ a le Babelɔn, Midea nee Pɛhyea, Gilisi, Wulomu—na mɔɔ li awieleɛ la a le ewiade tumililɛ mɔɔ wɔ ɛkɛ ne kɛkala la. Daneɛle ngapezo ne maa yɛnwu kɛ bɛvale ananze ne agyakɛ babonle ne nee ɔ gyakɛ mrɛlɛsɛka ne mɔ bɛziele ɛkɛ bɛmanle ewiade tumililɛ ɛhye mɔɔ li awieleɛ la. Wɔ Ewiade Konle I la anu, Britain nee United States vale bɛ nwo agɔnwolɛ wɔ adenle titile bie azo. Yemɔti, Daneɛle ananze ne foa mɔɔ tɔ zo nnu la a le Anglo-America Ewiade Tumililɛ ne. Egyakɛ babonle ne a le ananze ne foa mɔɔ li awieleɛ la, ɛhye kile kɛ ewiade tumililɛ mɔɔ sonla banlea zo la bieko ɛnrɛra. Ananze ne agyakɛ babonle ne mɔɔ ye foa ko le bulalɛ na foa ko le ɛva la le kɛzi Anglo-America Ewiade Tumililɛ ne tumi baha aze la anwo nvoninli.\n14. Ewiade tumililɛ boni a bali tumi wɔ mekɛ mɔɔ Amagɛdɔn kɛra la ɛ?\n14 Ngapezo ko ne ala maa yɛnwu kɛ wɔ 1914, Nyamenle Belemgbunlililɛ ne mɔɔ le bolɛ kpole mɔɔ awie ɛnlɛ nu la kpɔkyele vile Gyihova tumililɛ boka ne anwo. Bolɛ ne ɛlɛyɛ ye ndɛndɛ adwu ye bodane ne mɔɔ le ananze ne agyakɛ babonle ne anwo la anwo. Wɔ Amagɛdɔn ne anu, bɛbabubu ananze ne agyakɛ babonle ne nee foa ne mɔɔ ɛha la. (Bɛgenga Daneɛle 2:44, 45.) Ɛhye ati, Amagɛdɔn kara la ɛnee Anglo-America Ewiade Tumililɛ ne a tɛdi tumi a. Nea anyelielɛ mɔɔ ɔbayɛ kɛ yɛbanwu kɛ ngapezo ɛhye ɛra nu bɔkɔɔ a!* Duzu a akee Gyihova bava ayɛ Seetan a?\n15. Wɔ Amagɛdɔn ne anzi, duzu a bado Seetan nee ye sunsum ɛtane ne mɔ a?\n15 Mɔɔ lumua, Seetan banwu kɛ bɛzɛkye ye ahyehyɛdeɛ ne mɔɔ wɔ azɛlɛ ye azo la kɔsɔɔti. Akee bɛbava bɛ adwenle bɛazie Seetan mumua ne anwo zo. Ɛzoanvolɛ Dwɔn hanle debie bieko mɔɔ ɔbazi la anwo edwɛkɛ. (Bɛgenga Yekile 20:1-3.) Gyisɛse Kelaese, anwumabɔvolɛ ne mɔɔ “ɔlɛ azɛlɛ kuma ne mɔɔ ɛnlɛ ɔ bo la sanvɛ” la bahye Seetan nee ye sunsum ɛtane ne mɔ yeavuandi bɛ yeagua kuma ne mɔɔ ɛnlɛ ɔ bo la anu ɛvolɛ apenle ko. (Luku 8:30, 31; 1 Dwɔn 3:8) Ɛhye le ɛwɔlɛ ne mɔɔ bɛbagelegele ɔ ti la foa mɔɔ lumua.*—Mɔl. 3:15.\n16. Seetan mɔɔ bɛbava ye bɛado “kuma mɔɔ ɛnlɛ ɔ bo” anu la kile duzu?\n16 Duzu a le kuma ne mɔɔ ɛnlɛ ɔ bo mɔɔ bɛbavuandi Seetan nee sunsum ɛtane ne mɔ bɛagua nu la? Giliki edwɛkɛkpɔkɛ aʹbys·sos mɔɔ Dwɔn vale lile gyima la kile “kuma mɔɔ anu kɔ kpalɛ.” Eza bɛkile ɔ bo kɛ “kuma mɔɔ ɛnlɛ ɔ bo,” ɔnlɛ “ye awieleɛ la.” Ɛhye ati, ɔle ɛleka mɔɔ awie biala ɛngola ɛngɔ ɛkɛ, kyesɛ Gyihova nee ye anwumabɔvolɛ ne mɔɔ “ɔlɛ azɛlɛ kuma ne mɔɔ ɛnlɛ ɔ bo la sanvɛ ne” la. Wɔ ɛkɛ ne, Seetan bahɔ tɛnlabelɛ mɔɔ le kɛ ewule la anu, ɔnrɛhola finde “na yeabɛlɛbɛla maanle maanle bieko.” Nɔhalɛ nu, bɛbamaa ‘awenade ɛhye mɔɔ ɛlɛkpo la’ aha ɔ nloa ado nu!—1 Pita 5:8.\n17, 18. (a) Duzu ninyɛne a ɛnyelɛ ɛnnwu bɛ noko ɔbasisi mɔɔ yɛzuzu nwo a? (b) Ɛhye mɔ anzi, asetɛnla boni a yɛbanyia a?\n17 Ɔnrɛhyɛ ninyɛne mɔɔ hyia na ɔyɛ ɛzulolɛ la basisi. Yɛlɛnea kɛzi “Anzondwolɛ nee anwobanebɔlɛ!” ne mɔɔ bɛbabɔ ye nolo la bayɛ la. Akee yɛbanwu Babelɔn Kpole ne ɛzɛkyelɛ, ɛtetalɛ mɔɔ Gɔɔgo mɔɔ wɔ Meegɔɔgo azɛlɛ zo bava ara, Amagɛdɔn konle ne, nee Seetan nee ye sunsum ɛtane ne mɔ mɔɔ bɛbavuandi bɛ bɛagua azɛlɛ kuma ne mɔɔ ɛnlɛ ɔ bo anu la. Saa ninyɛne ɛhye mɔ pɛ nu, na ɛtaneyɛlɛ kɔsɔɔti fi ɛkɛ a, yɛbahɔ asetɛnla fofolɛ nu, Kelaese Ɛvolɛ Apenle Tumililɛ ne mɔɔ yɛ nye balie yɛ “ɛkpazilɛ nwo [anzɛɛ, “anzondwolɛ dɔɔnwo bara,” NW]” la anu.—Edw. 37:10, 11.\n18 Mɔɔ boka ninyɛne nnu ne mɔɔ yɛzuzu nwolɛ la anwo la, ninyɛne bie mɔ wɔ ɛkɛ mɔɔ “ɛnyelɛ ɛnnwu bɛ” mɔɔ yɛkulo kɛ yɛfa “yɛ nye” yɛto zo a. Yɛbazuzu ninyɛne ɛhye mɔ anwo wɔ edwɛkɛ mɔɔ doa zo la anu.\nYɛbazuzu ninyɛne bulu ne anwo wɔ edwɛkɛ ɛhye nee mɔɔ doa zo la anu.\n1 Tɛsalonaekama 5:2, 3 (NW) kenga kɛ: “Na bɛdabɛ bɛze kɛ Gyihova kenle ne ɛlɛba kɛmɔ awule ba nɔɔzo la: Saa ɔba ye kɛ bɛlɛka kɛ: ‘Anzondwolɛ nee anwobanebɔlɛ!’ a, arɛlevilɛ nu ala ɛzɛkyelɛ bara bɛ nwo zo kɛmɔ awolɛ nyane ka nrenzɛvolɛ la na bɛnrɛhola nriandi wɔ adenle biala azo.”\nNea Revelation—Its Grand Climax at Hand! mukelɛ 251-258.\nEdwɛkɛ “ɔbahomo maanle zɔhane mɔ anwo zo yeamaa bɛagolo” mɔɔ wɔ Daneɛle 2:44 la fane arelemgbunlililɛ, anzɛɛ ewiade tumililɛ mɔɔ bɛva ananze ne foa ne mɔ bɛyɛ nwolɛ nvoninli la anwo. Noko akee, Baebolo ngapezo bie mɔɔ nee ɛhye yia la kile kɛ “arelemgbunli mɔɔ wɔ ewiade la amuala” baboɔboa bɛ nloa bɛ nee Gyihova aho wɔ “Nyamenle Bedevinli ne Kenle kpole ne anu.” (Yek. 16:14; 19:19-21) Ɛhye ati, bɛbazɛkye arelemgbunli ne mɔ mɔɔ ananze ne le bɛ nwo sɛkɛlɛneɛ la nee arelemgbunli mɔɔ ɛha la kɔsɔɔti wɔ Amagɛdɔn.\nƐwɔlɛ ne ati mɔɔ bɛbagelegele la foa mɔɔ li awieleɛ la bazi wɔ ɛvolɛ apenle ko ne awieleɛ wɔ mekɛ mɔɔ bɛvuandi Seetan nee ye sunsum ɛtane ne mɔ bɛgua “sendɔlɔra nee sɔlefa tandane ne” anu la.—Yek. 20:7-10; Mat. 25:41.\nƐlɛka/Nvoninli ne mɔ wɔ mukelɛ ne mɔ 9, 10]\nNINYƐNE NNU MƆƆ BASISI:\n1 “Anzondwolɛ nee anwobanebɔlɛ!” nwo nolobɔlɛ\n2 ‘Babelɔn Kpole ne’ mɔɔ maanle maanle ne bateta ye na bɛazɛkye ye la\n3 Gyihova menli ne ɛtetalɛ\n4 Amagɛdɔn konle ne\n5 Seetan nee ye sunsum ɛtane ne mɔ mɔɔ bɛbava bɛ bɛagua kuma ne mɔɔ ɛnlɛ ɔ bo anu la


Kilisienema Mɔɔ Bɛnyi—Gyihova Anye Sɔ Bɛ Nɔhalɛlilɛ Ne\nƐzinzalɛ Arane—Debiezukoalɛ Ɛdeɛ | September 2018\nKENGA YE WƆ Afrikaans Albanian Alur Amharic Amis Arabic Armenian Armenian (West) Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Croatian Czech Damara Dangme Danish Douala Dutch Edo Efik English Esan Estonian Ewe Fijian Finnish Fon French Ga Garifuna Georgian German Giliki Guadeloupean Creole Guarani Gujarati Gun Haitian Creole Hausa Herero Hibulu Hiligaynon Hindi Hiri Motu Hungarian Ibanag Icelandic Igbo Iloko Indonesian Isoko Italian Japanese Jula Kabiye Kabuverdianu Kamba Kannada Kekchi Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mingrelian Mixe (North Central) Mixtec (Guerrero) Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (West Africa) Polish Ponapean Portuguese (Brazil) Portuguese (European) Punjabi Quechua (Ancash) Quechua (Bolivia) Romanian Russian Samoan Sango Sepedi Sepulana Serbian (Cyrillic) Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin South Africa Mumule Aneɛ Spanish Sranantongo Swahili Swahili (Congo) Swati Swedish Tagalog Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nWƆ EWIADE amuala, asafo nu mgbanyima anye sɔ nwolɛ adenle mɔɔ bɛnyia ye wɔ Nyamenle menli avinli la. Nea kɛzi bɛle nyilalɛ bɛmaa yɛ muala a! Ɔtɛkyɛle biala bɛyɛle nzenzaleɛ bie. Bɛzele mgbanyima mɔɔ bɛnyi la kɛ bɛva bɛ ɛzonlelilɛ mɔɔ hyia la bie mɔ bɛmaa asafo nu mgbanyima mɔɔ bɛle mgbavolɛ la. Adenle boni azo?\nAdehilelɛ fofolɛ mɔɔ ɛra la a le kɛ, saa maangyebakyi zo neavolɛma yɛɛ mediema mrenyia mɔɔ bɛnea teokelase sukulu zo la nyia ɛvolɛ 70 a, bɛbava bɛ gyima ne bɛado ɛkɛ. Bieko, mgbanyima mɔɔ bɛbo ɛvolɛ 80 mɔɔ bɛle Ɔfese Kɔmatii ngitanwodivolɛ anzɛɛ mgbanyima avinli ngitanwodivolɛ wɔ asafo ne anu la bava bɛ gyimalilɛ ne amaa mgbanyima mɔɔ bɛle mgbavolɛ la. Kɛzi mgbanyima ɛhye mɔ ɛyɛ bɛ nyɛleɛ wɔ nzenzaleɛ ɛhye anwo ɛ? Bɛli nɔhalɛ bɛmaa Gyihova nee ye ahyehyɛdeɛ ne!\nKen mɔɔ ɛva asɛɛ ɛvolɛ 49 ɛzonle kɛ Ɔfese Kɔmatii ngitanwodivolɛ la ka kɛ: “Ɛnee medie kpɔkɛzilɛ ne meto nu bɔkɔɔ. Nɔhalɛ nu, zɔhane nwonlomɔ ne mɔɔ menwunle adehilelɛ ne la, ɛnee melimoa meyɛ asɔne dɛbadɛba kɛ Gyihova ɛmaa kpavolɛ ɛrayɛ ngitanwodivolɛ gyima ne.” Mɔɔ Ken yɛle la nee kɛzi nɔhavoma mɔɔ bɛyɛ mgbanyinli wɔ ewiade amuala te nganeɛ la yia. Nɔhalɛ nu, bɛkulo kɛ bɛsonle bɛ mediema, ɔti alimoa ne ɔyɛ bɛ nyane.\nEsperandio mɔɔ ɔle mgbanyima avinli ngitanwodivolɛ wɔ ye asafo nu la ka kɛ: “Ɔyɛle me nyane ekyi.” Noko eza ɔhanle kɛ, “Ɛnee ɔwɔ kɛ menyia mekɛ dɔɔnwo meyɛ me nwo ayile.” Esperandio ɛlɛkɔ zo ava nɔhalɛlilɛ azonle Gyihova na yeyɛ nyilalɛ yemaa ye asafo ne.\nNa neavolɛ adenduvoma mɔɔ kɛkala bɛlɛyɛ ɛzonlenlɛ gyima ne foa ngakyile la noko ɛ? Allan mɔɔ ɛva ɛvolɛ 38 ɛzonle kɛ neavolɛ adenduvo la ka kɛ, “Mɔɔ menwunle ye zɔhane la ɔzinle me nwo.” Noko, yenwu ye kɛ nvasoɛ wɔ zo kɛ ɔbatete mgbavolɛ yeamaa bɛayɛ gyima ne, na ɔlɛkɔ zo yeava nɔhalɛlilɛ yeazonle.\nRussell mɔɔ vale ɛvolɛ 40 zonlenle kɛ neavolɛ adenduvo na ɛnee ɔle kilehilevolɛ wɔ teokelase sukulu nu la ka kɛ, alimoa ne ɔ nee ɔ ye arɛle bɔle. “Ɛnee yɛ nye sɔ nwolɛ adenle mɔɔ yɛlɛ la kpalɛ na yɛ adwenle yɛle yɛ kɛ yɛlɛ anwosesebɛ mɔɔ yɛbava yɛadoa zo a.” Russell nee ɔ ye ɛlɛfa ndetelɛ nee anwubielɛ mɔɔ bɛlɛ la aboa bɛ asafo ne, na ɛhye maa nolobɔlɛma ne anye die.\nSaa bɔbɔ ɛtɛtele nganeɛ kɛ bɛdabɛ mɔɔ bɛha bɛ nwo edwɛkɛ wɔ anwuma ɛkɛ ne la a, edwɛkɛ bie mɔɔ wɔ 2 Samoɛle la baboa wɔ yeamaa wɔade bɛ nganeɛdelɛ bo.\nNRENYIA MƆƆ ƆLE BƐLƐVO NA ƆLƐ NDELEBƐBO\nPɛ mekɛ mɔɔ Belemgbunli Devidi ara Abesalɛm dele atua la anwo nvoninli. Devidi nriandile vile Gyɛlusalɛm hɔle Meehaneeyem mɔɔ wɔ Azule Dwɔdan ne sɛnzɛnduduleɛ la. Ɛnee Devidi nee menli mɔɔ ɔ nee bɛ lua la hyia ninyɛne bie mɔ. Ɛkakye mɔɔ zile la ɔ?\nMrenyia nsa bie mɔɔ wɔ ɛkɛ ne afoa nu la vile bɛ ɛlɔlɛ nu vale ɛsokpa, aleɛ nee ahyɛnze mɔɔ bɛhyia la hɔmaanle bɛ. Bɛ nuhua ko a le Bazeleeyae. (2 Sa. 17:27-29) Mɔɔ Abesalɛm atuadelɛ ne rale awieleɛ la, ɛnee ɔwɔ kɛ Devidi sia kɔ Gyɛlusalɛm, na Bazeleeyae zɔhonle ye hɔdwule Dwɔdan ne anloa. Devidi zele ye kɛ ɔmaa bɛhɔ Gyɛlusalɛm. Belemgbunli ne bɔle ye ɛwɔkɛ kɛ, ɔbamaa ye aleɛ, ɔnva nwo kɛ Bazeleeyae le “sukoavolɛ kpole kpalɛ” yɛɛ ɔnrɛhyia zɔhane aleɛ ne anwo la. (2 Sa. 19:31-33) Noko Devidi anye zɔle subane mɔɔ Bazeleeyae lale ye ali, yɛɛ nzuzulɛ biala mɔɔ ɔvale ɔmaanle ye la. Ɛnee ɔle nwolɛ adenle kpole kɛ ɔbadɛnla belemgbunli sua nu na yeayɛ gyima wɔ ɛkɛ!\nKɛmɔ ɛnee Bazeleeyae le bɛlɛvo na ɔlɛ ndelebɛbo la ati, ɔzele ye kɛ yeli ɛvolɛ 80. Akee ɔdoale zo kɛ: “Debie biala ɛnzɔ me nye bieko.” Duzu a ɛnee ɔlɛkile a? Kɛmɔ Bazeleeyae ɛyɛ kpanyinli la ati, ɛnee ɔze nrɛlɛbɛ. Na ɔbahola yeadu folɛ kpalɛ, kɛ mɔɔ nzinlii mgbanyima dule Belemgbunli Rilihɔbowam folɛ la. (1 Arl. 12:6, 7; Edw. 92:12-14; Mrɛ. 16: 31) Yemɔti edwɛkɛ zɔhane mɔɔ Bazeleeyae hanle la fale ye kpɔkɛdelɛ nee ye ɛvolɛ mɔɔ ɔmmaa ɔngola ɔnyɛ dɔɔnwo la anwo. Ɔhanle kɛ kpanyinliyɛlɛ ne ɛha kɛzi ɔte aleɛ fɛlɛko nee kɛzi ɔte edwɛkɛ la. (Nol. 12:4, 5) Yemɔti Bazeleeyae mumua ne zele Devidi kɛ ɔva Kyemeham mɔɔ ɛnee le kpavolɛ na ɔkɛyɛ kɛ ɔle ɔ ra nrenyia la ɔhɔ Gyɛlusalɛm.—2 Sa. 19:35-40.\nSIEZIE Ɛ NWO MAA KENLE BIE\nNzenzaleɛ fofolɛ mɔɔ ɛra mɔɔ bɛha nwolɛ edwɛkɛ wɔ anwuma ɛkɛ la nee subane mɔɔ Bazeleeyae lale ye ali la le ko. Nɔhalɛ nu, kɛ mɔɔ ɛnee ɔde wɔ Bazeleeyae afoa nu la, tɛ sonla ko tɛnlabelɛ nee mɔɔ ɔbahola yeayɛ la a bɛgyinlanle zo bɛyɛle nzenzaleɛ ɛhye a. Ɛnee ɔhyia kɛ bɛsuzu mɔɔ baboa mediema mgbanyima nɔhavoma mɔɔ bɛlɛsonle wɔ ewiade amuala la anwo kpalɛ.\nKilisiene mrenyia ɛhye mɔ mɔɔ bɛbɛlɛ bɛ nwo aze la ɛnwu kɛ saa bɛgyakyi ɛzonlelilɛ mɔɔ bɛva ɛvolɛ dɔɔnwo bɛli nwolɛ gyima la anu bɛmaa mediema mgbavolɛ a, ɔbamaa Gyihova ahyehyɛdeɛ ne anwo ayɛ se kenle bie. Fane dɔɔnwo ne ala, mediema mgbanyima ɛhye mɔ a tete mgbavolɛ ne mɔ a, kɛ mɔɔ Bazeleeyae tetele ɔ ra ne na ɛzoanvolɛ Pɔɔlo tetele Timote la. (1 Kɔl. 4:17; Fel. 2:20-22) Mediema mrenyia mgbavolɛ ɛhye mɔ ɛhile kɛ amgba bɛle menli nu “ahyɛlɛdeɛ,” na bɛbahola bɛaboa “bɛamaa Kelaese sonlabaka ne ayɛ se.”—Ɛfɛ. 4:8-12; fa toto Ɛdianlɛ 11:16, 17, 29 anwo.\nBoa Mgbavolɛ Maa Bɛyɛ Dɔɔnwo\nMaa bɛ anwosesebɛ maa bɛva sunsum nu bodane bɛzie bɛ nye zo na boa bɛ maa bɛpele bɛdwu nwo.\nKanvo bɛ ɔluakɛ saa Kilisienenli mɔɔ ɛnyi sunsum nu la anye die bɛ nwo a, ɔmaa bɛnyia anwodozo nee anwosesebɛ.\nTete bɛ maa bɛva bɛ nwo bɛdo Nyamenle Edwɛkɛ ne nee adehilelɛ mɔɔ Gyihova asafo ne fa maa la azo.\nNDENLE NGAKYILE MƆƆ ƐBALUA ZO WƆABOA LA\nMenli dɔɔnwo mɔɔ wɔ Kilisiene asafo ne anu wɔ ewiade amuala mɔɔ bɛgyakyi gyima bie mɔ anu bɛmaa awie mɔ la ɛhola ɛnyia nwolɛ adenle dɔɔnwo wɔ Gyihova gyima ne anu.\nMarco mɔɔ ɛva ɛvolɛ 19 ɛzonle kɛ maangyebakyi zo neavolɛ la ka kɛ: “Tɛnlabelɛ fofolɛ ɛhye mɔɔ mehɔ nu la ɛmaa menyia adenle meboa mediema mraalɛ mɔɔ wɔ yɛ asafo ne anu la ahu mɔ mɔɔ ɛnle nɔhalɛ ne anu la.”\nGeraldo mɔɔ ɔ nee ɔ ye ɛyɛ maangyebakyi zo neavolɛ gyima ne wɔ ɛvolɛ 28 anu la ka kɛ, “Bodane fofolɛ mɔɔ yɛva yɛzie yɛ nye zo la a le kɛ yɛboa menli mɔɔ ɛgyakyi daselɛlilɛ ɛhɔlɛ la na yɛayɛ Baebolo ɛzukoalɛ dɔɔnwo.” Ɔka kɛ, ɔ nee ɔ ye yɛ Baebolo ɛzukoalɛ 15 yɛɛ menli dɔɔnwo mɔɔ gyakyile daselɛlilɛ nee debiezukoalɛ ɛralɛ la ɛbɔ ɔ bo bieko.\nAllan mɔɔ yɛlimoa yɛha ɔ nwo edwɛkɛ la ka kɛ: “Kɛkala yɛnyia adenle dɔɔnwo yɛlɛyɛ daselɛlilɛ gyima ne kpalɛ. Yɛ nye ɛlɛdie bagua nu daselɛlilɛ, azɛlɛsinli mɔɔ gyima gyima wɔ nu yɛɛ yɛdi yɛ kpalɛzoamra daselɛ, na kɛkala bɛ nuhua nwiɔ ba Belemgbunlililɛ Asalo.”\nSaa ɛle adiema nrenyia mɔɔ ɛvale nɔhalɛlilɛ ɛyɛle wɔ gyima na wɔnyia gyimalilɛ fofolɛ wɔ Nyamenle menli avinli a, adenle titili bieko wɔ ɛkɛ mɔɔ ɛbahola wɔalua zo wɔaboa a. Ɛbahola wɔalua wɔ anwubielɛ mɔɔ ɛbava wɔaboa mgbavolɛ mɔɔ wɔ asafo ne anu la azo wɔaboa ewiade amuala gyima ne. Russell mɔɔ yɛlimoa yɛha ɔ nwo edwɛkɛ la ka kɛ: “Gyihova ɛlɛtete mgbavolɛ ngɛnlɛma mɔɔ bɛlɛ ɛlolɛ ahyɛlɛdeɛ ngakyile la yeamaa bɛayɛ gyima.” Ɔtoa zo kɛ: “Mediema ne mɔ ɛlɛnyia bɛ ngilehilelɛ kpalɛ ne nee adenle mɔɔ bɛdua zo bɛyɛ mboanekpɔlalɛ gyima ne la azo nvasoɛ kpole!”—Nea ɛlɛka “ Boa Mgbavolɛ Maa Bɛyɛ Dɔɔnwo.”\nNdenle fofolɛ boni mɔ a Kilisienema mɔɔ bɛyɛ mgbanyinli la ɛlɛfa zo aboa a?\nBɛboa menli mɔɔ bɛ hu anzɛɛ bɛ ye mɔ ɛnle diedima la\nBɛboa menli mɔɔ ɛgyakyi daselɛlilɛ ɛhɔlɛ la yɛɛ bɛyɛ Baebolo ɛzukoalɛ\nBɛyɛ dɔɔnwo wɔ daselɛlilɛ gyima ne anu\nGYIHOVA ANYE SƆ WƆ NƆHALƐLILƐ NE\nSaa bɛhakyi wɔ gyimalilɛ kenle nsa ye a, nyia nwolɛ adwenle kpalɛ. Wɔ gyima kpalɛ ne ɛha menli dɔɔnwo ɛbɛlabɔlɛ na ɛbahola wɔadoa zo. Ɛnee bɛkulo wɔ yɛɛ bɛbahulo wɔ dahuu.\nMɔɔ hyia kpalɛ la, mɔɔ wɔyɛ la ɛha Gyihova ahonle, na ɔbahɔ zo yeahakye ye dahuu. Ɔ rɛle ɛnrɛvi “bɛ gyima nee ɛlɔlɛ mɔɔ bɛlale ye ali wɔ ye duma ne anwo bɛzonlenle nwuanzanwuanzama na bɛlɛkɔ zo bɛazonle bɛ la.” (Hib. 6:10) Ɛwɔkɛ zɔhane mɔɔ vi Gyihova ɛkɛ la fale mɔɔ yɛyɛ ye dɛba la noko anwo. Bɛsonle bolɛ kpole kpalɛ bɛmaa Gyihova na ɔrɛle ɛnrɛvi mɔɔ bɛyɛ nee mɔɔ bɛlɛkɔ zo bɛayɛ bɛazonle ye la ɛlɛ!\nNa saa bɛtɛkakyile wɔ gyimalilɛ kɛ mɔɔ bɛha ye wɔ anwuma ɛkɛ ne la ɛ? Edwɛkɛ ɛhye bahola aboa ɛdawɔ noko. Adenle boni azo?\nSaa adiema kpanyinli bie mɔɔ di nɔhalɛ na yenyia gyimalilɛ fofolɛ la bikye wɔ a, ɛbahola wɔanyia ye anwubielɛ dɔɔnwo ne azo nvasoɛ. Tie ye folɛdulɛ. Maa ɔmaa wɔ nzuzulɛ. Na nea kɛzi ye anwubielɛ ne boa ye wɔ ye gyimalilɛ fofolɛ ne anu la.\nSaa ɛle kpanyinli mɔɔ bɛhakyi wɔ gyimalilɛ o, ɛle adiema raalɛ anzɛɛ nrenyia o, kakye kɛ, Gyihova anye sɔ menli mɔɔ bɛva nɔhalɛlilɛ bɛzonle mekɛ tendenle na bɛtɛyɛ zɔ la amuala.\nFa nwa awie Fa nwa awie Kilisienema Mɔɔ Bɛnyi—Gyihova Anye Sɔ Bɛ Nɔhalɛlilɛ Ne\n“Saa Bɛze Ninyɛne Ɛhye Mɔ Na Bɛyɛ A, Bɛ Nye Balie”\nKɔ Zo Da Ɛlɔlɛ Ali—Ɔmaa Ngɔzo\nAnyelielɛ A Le Menli Mɔɔ Sonle “Anyelielɛ Nyamenle Ne” La\nƐze Mekɛ Mɔɔ Bɛbɔ La Ɔ?\nƆle Tumivolɛ Bedevinli Noko Ɔdwenle Awie Mɔ Anwo\nFi Ahonle Nu Dwenle Awie Mɔ Anwo Fa Sukoa Gyihova\nEdwɛkɛ ne Mbuluku mɔɔ ɛtwe la anwo edwɛkɛ ƐZINZALƐ ARANE—DEBIEZUKOALƐ ƐDEƐ September 2018\nFa nwa awie Fa nwa awie ƐZINZALƐ ARANE—DEBIEZUKOALƐ ƐDEƐ September 2018\nƐZINZALƐ ARANE—DEBIEZUKOALƐ ƐDEƐ September 2018


Asoo Ɛhye A Ɛnee Nyamenle Kpondɛ A? | Baebolo ne Kilehile\nKENGA adwelie kɛlata biala. Nea tɛlevihyɛne anzɛɛ tie riledio zo edwɛkɛ. Ɛtanelilɛ, konle nee amumuyɛyɛlɛ nwo edwɛkɛ ngome ala a ɛte a! Dwenle ɛdawɔ mumua ne wɔ ngyegyelɛ nwo nea. Bie a ɛnee anwodolɛ anzɛɛ dɔvolɛ bie ewule ɛlɛmaa wɔali nyane kpole. Ɛbahola wɔade nganeɛ kɛ sonla kpalɛ Dwobu, mɔɔ hanle kɛ ye “anwubɛnyunlu ɛnlɛ awieleɛ” la.—Dwobu 3:26.\nBiza ɛ nwo kɛ:\nAsoo ɛhye a ɛnee Nyamenle kpondɛ kɛ ɔto me nee alesama mɔɔ ɛha la ɔ?\nNienwu a mebahola meanyia moalɛ meagyinla me ngyegyelɛ nloa a?\nAsoo anyelazo bie wɔ ɛkɛ ne kɛ anzondwolɛ bara azɛlɛ ye azo ɔ?\nBaebolo ne fa mualɛ mɔɔ yɛ ahunludwolɛ la ye kpuyia ɛhye mɔ anloa.\nBAEBOLO NE KILEHILE KƐ NYAMENLE BAVA NZENZALEƐ ƐHYE MƆ ARA AZƐLƐ YE AZO.\n“Ɔbakyikyi bɛ nye anwo monle. Ewule ɛnle ɛkɛ bieko, monle ɛnle ɛkɛ, nyane ɛnle ɛkɛ, ɛzunlɛ ɛnle ɛkɛ ne bieko.”—Yekile 21:4\n“Abuburama bawuluwulu kɛ ahɛtɛboɛ.”—Ayezaya 35:6\n“Anyenzinlirama anye badukue.”—Ayezaya 35:5\n‘Bɛdabɛ mɔɔ bɛwɔ ngakyelɛ nla ne mɔ anu la amuala . . . bavinde.’—Dwɔn 5:28, 29\n“Awie biala mɔɔ wɔ sua ne azo la ɛnrɛha kɛ, ‘Me nwo ɛdo me.’”—Ayezaya 33:24\n‘Aleɛ dɔɔnwo babu azɛlɛ ne azo.’—Edwɛndolɛ 72:16\nNYIA MƆƆ BAEBOLO NE KILEHILE LA AZO NVASOƐ\nMmaka ye ndɛndɛ kɛ mɔɔ bɛha ye wɔ mukelɛ ne mɔɔ li ɛhye anyunlu la le adwenle nzuzulɛ mgbane ala. Nyamenle ɛbɔ ɛwɔkɛ kɛ ɔbava ninyɛne ɛhye mɔ yeara, na Baebolo ne kilehile kɛzi ɔbayɛ ye zɔ la anu.\nTɛ yemɔ anwo edwɛkɛ angomekye a wɔ Baebolo ne anu a. Ɔmaa ɛnyia mɔɔ ɛlua zolɛ a ɛbanyia asetɛnla mɔɔ nɔhalɛ ahunludwolɛ wɔ nuhua kɛkala la. Gyinla ekyii, na suzu ɛdawɔ mumua ne wɔ adwenledwenle nee wɔ ngyegyelɛ nwo nea. Ɔbahola yeayɛ ezukoa nwo edwɛkɛ, abusua nu ngyegyelɛ, anwodolɛ anzɛɛ dɔvolɛ bie mɔɔ ɛwu. Baebolo ne kola boa wɔ ɔmaa ɛdi wɔ ngyegyelɛ nwo gyima ɛnɛ, na ɔmaa wɔ ahonle tɔ wɔ azule nu ɔlua kpuyia ɛhye mɔ mɔɔ ɔfa nwolɛ mualɛ ɔmaa la azo:\nDuzu ati a yɛnwu amaneɛ a?\nKɛzi yɛkola yɛgyinla asetɛnla nu ngyegyelɛ nloa ɛ?\nKɛzi yɛkola yɛmaa yɛ abusua asetɛnla yɛ anyelielɛ ɛ?\nSaa yɛwu a yɛkɔ zo yɛtɛnla aze ɔ?\nAsoo yɛbanwu yɛ alɔvolɛ mɔɔ bɛwu la bieko?\nKɛzi yɛkola yɛdie yɛdi kɛ ɛwɔkɛ mɔɔ Nyamenle ɛbɔ la bara nu kenlebie ɛ?\nBuluku ɛhye mɔɔ ɛlɛkenga la kile kɛ ɛkulo kɛ ɛnwu mɔɔ Baebolo ne kilehile la. Buluku ɛhye baboa wɔ. Yɛ ye nzonlɛ kɛ ɛdendɛkpunli ko biala kpuyia wɔ mukelɛ ne abo ɛkɛ. Menli mgbe dɔɔnwo mɔɔ Gyihova Alasevolɛ nee bɛ sukoa Baebolo ne la anye ɛlie kpuyia nee nyelebɛnloa mɔɔ bɛfa bɛsuzu nwolɛ la anwo. Yɛze kɛ ɛdawɔ noko ɛ nye balie nwolɛ. Kɛkala mɔɔ ɛlɛsukoa mɔɔ Baebolo ne kilehile amgba mɔɔ yɛ anyelielɛ na eza ɔyɛ ahunludwolɛ la ɔrɛla ye kɛ Nyamenle bayila wɔ!\nSUKOA WƆ BAEBOLO NE\nMBULUKU nee ngɛlata 66 a wɔ Baebolo ne anu a. Bɛhyehyɛ ɛhye anu bɛyɛ ye adile nee ngyehyɛnu amaa bɛ ɛnwunlɛ anyɛ se. Saa bɛtwe adwenle bɛkɔ ngɛlɛlera bie azo wɔ buluku ɛhye anu a, nɔma ne mɔɔ lumua la kile Baebolo buluku anzɛɛ kɛlata ne ati, na mɔɔ doa zolɛ la kile ngyɛnu ne. Kɛ neazo la, “2 Temɔte 3:16” kile Temɔte kɛlata mɔɔ tɔ zo nwiɔ, tile 3, ngyɛnu 16.\nSaa ɛkenga ngɛlɛlera mɔɔ wɔ buluku ɛhye anu la a ɔnrɛhyɛ ɛbanwu Baebolo ne anu edwɛkɛ ne kpalɛ. Yemɔti, yɛ ngyehyɛleɛ kenga Baebolo ne dahuu. Saa ɛkenga adile nsa mɔɔ kɔ nnu kenle ko a, ɛbahola wɔagenga Baebolo ne amuala wɔ ɛvolɛ ko anu.\nFa nwa awie Fa nwa awie Asoo Ɛhye A Ɛnee Nyamenle Kpondɛ A?


Yɛ Nyamenle Agɔnwo Dahuu!\nƆhyia mɔdenlebɔlɛ na awie anyia agɔnwolɛ; ɔhyia mɔdenlebɔlɛ na awie agɔnwolɛ ahyɛ. Mɔdenle mɔɔ ɛbɔ kɛ ɛbayɛ Nyamenle agɔnwo dahuu la bamaa wɔanyia nyilalɛ dɔɔnwo. Gyisɛse hanle hilele menli mɔɔ liele ye lile la kɛ: “Nɔhalɛ ne bamaa bɛanyia fanwodi.” (Dwɔn 8:32) Duzu a ɛhye kile a?\nƐbahola wɔanyia fanwodi kɛkala. Ɛ nwo badɔ wɔ avi Seetan adalɛ edwɛkɛ nee ngilehilelɛ mɔɔ ɛbu zo la anwo. Ɛ nwo badɔ wɔ, ɛnrɛyɛ kɛ menli mgbe dɔɔnwo mɔɔ bɛnlɛ anyelazo ɔluakɛ bɛnze Gyihova la ati. (Wulomuma 8:22) Nyamenle agɔnwo mɔ ɛnzulo “ewule.”—Hibuluma 2:14, 15.\nƐbahola wɔanyia fanwodi wɔ Nyamenle ewiade fofolɛ ne anu. Nea fanwodi mɔɔ yɛ nwanwane mɔɔ ɛbahola wɔanyia ye kenle bie a! Wɔ Paladaese azɛlɛ ne azo, yɛbanyia fanwodi yɛavi konle, anwodolɛ nee ɛtaneyɛlɛ sa nu. Yɛbanyia fanwodi yɛavi ehyia nee ɛhɔne sa nu. Yɛbanyia fanwodi yɛavi ɛrelera ɛyɛlɛ nee ewule nwo. Yɛbanyia fanwodi yɛavi ɛzulolɛ, nzisi, nee mgbɔvodɛne nwo. Baebolo ne ka ye wɔ Nyamenle anwo kɛ: “Ɛbuke ɛ sa nu, ɛmaa tease abɔdeɛ biala akunlu dwo ɔ nwo.”—Edwɛndolɛ 145:16.\nNyamenle agɔnwo mɔ badɛnla aze dahuu. Dahuu ngoane le ahyɛlɛdeɛ mɔɔ sonle bolɛ mɔɔ Nyamenle bava amaa bɛdabɛ mɔɔ bɛkpondɛ kɛ bɛfa ye agɔnwolɛ la amuala a. (Wulomuma 6:23) Wɔmɔ suzu mɔɔ dahuu ngoane bahile amaa wɔ la anwo nea!\nƐbanyia mekɛ wɔayɛ ninyɛne dɔɔnwo. Bie a ɛbahulo kɛ ɛsukoa kɛzi bɛfa debie mɔɔ bɛfa bɛbɔ edwɛne la bɛbɔ edwɛne. Anzɛɛ ɛbahulo kɛ ɛbazukoa nvoninli ɛdɔlɔlɛ anzɛɛ ɛkɛyɛ kapentanli. Bie a ɛbahulo kɛ ɛbazukoa nane nane anzɛɛ mbaka nwo debie. Anzɛɛ bie a ɛkpondɛ kɛ ɛtudu adenle amaa wɔanwu menli ngakyile nee maanle ngakyile. Dahuu ngoane mɔɔ ɛbanyia la bamaa wɔahola wɔayɛ ɛhye mɔ amuala kɔsɔɔti!\nƐbanyia mekɛ wɔava agɔnwolɛ dɔɔnwo. Aze mɔɔ ɛbadɛnla ye dahuu la bamaa wɔanwu menli gyɛne dɔɔnwo mɔɔ ɛrayɛ Nyamenle agɔnwo mɔ la. Ɛbanwu bɛ ɛlolɛ ahyɛlɛdeɛ nee bɛ subane mgbalɛ, na bɛbayɛ ɛ gɔnwo mɔ noko. Ɛbahulo bɛ edwɛkɛ na bɛdabɛ bɛahulo wɔ edwɛkɛ. (1 Kɔlentema 13:8) Dahuu ngoane mɔɔ ɛbanyia la bamaa wɔanyia mekɛ wɔava awie biala mɔɔ wɔ azɛlɛ ne azo la agɔnwolɛ! Mɔɔ tɛla biala la, ɛ nee Gyihova agɔnwolɛvalɛ ne anu bayɛ se mekɛ mɔɔ ɛvoya ne mɔ ɛlɛse la. Ɔrɛla ye kɛ ɛbayɛ Nyamenle agɔnwo dahuu!\nNyamenle Edwɛkɛ ne tu yɛ folɛ kɛ yɛva yɛ nwo agɔnwolɛ. Sukoa kɛzi ɛbanyia ɛhye azo nvasoɛ la.


Yizikeɛle 31 | Yintanɛte Zo Baebolo | Ewiade Fofolɛ Ngilebɛbo\nYigyibiti azedɔlɛ, sida baka kpole ne (1-18)\n31 Wɔ ɛvolɛ mɔɔ tɔ zolɛ 11, siane ne mɔɔ tɔ zolɛ nsa, kenle mɔɔ limoa wɔ siane ne anu, Gyihova nee me dendɛle bieko kɛ: 2 “Sonla ra, ka kile Yigyibiti Belemgbunli Falo nee ye menli dɔɔnwo ne kɛ,+‘Nwane a le kpole kɛ ɛdawɔ a? 3 Ɛle kɛ Aseleanli, sida baka bie mɔɔ wɔ Lɛbanɔn,Mɔɔ lɛ ngane ngɛnlɛma kɛ baka buzuu mɔɔ wale;Mɔɔ ɔ ti dwu amungu ne mɔ anu la. 4 Azule ne mɔ maanle ɔnyinle ɔyɛle kpole, azule kuma ne mɔ maanle ɔnyinle ɔyɛle tendenle. Ɛnee azudenle ɛbɔ ɛyia ɛleka mɔɔ bɛluale ye la;Ndenle mɔɔ azule ne mɔ fa nu la maanle ɛbɔ nu mbaka kɔsɔɔti nyianle nzule. 5 Ɛhye ati a ɔnyinle ɔyɛle tendenle ɔdɛlale ɛbɔ nu mbaka mɔɔ ɛha la amuala la. Ye ngane mgbole ne mɔ yɛle dɔɔnwo, yɛɛ ɔ sa ngane ne mɔ yɛle ndendenleƆlua nzule dɔɔnwo ne mɔɔ wɔ ye azudenle ne mɔ anu la ati. 6 Anwomanyunlu nloma kɔsɔɔti yɛle bɛ sane wɔ ye ngane mgbole ne mɔ azo,Ɛbɔ nu nane anwo ɛzulolɛ kɔsɔɔti wole bɛ mra wɔ ye ngane ne mɔ abo,Yɛɛ maanle mgbole kɔsɔɔti dɛnlanle ye alubo ne abo. 7 Ɔyɛle kɛnlɛma kpalɛ na ye ngane ne mɔ yɛle ndendenle,Ɔluakɛ ye ndinli ne mɔ wolole hɔle azule dɔɔnwo anu. 8 Sida baka biala ɛnle Nyamenle tola ne anu+ mɔɔ ɔ nee ye sɛ a. Dwunipa baka biala ɛnlɛ ngane mgbole kɛ ye ɛdeɛ ne la,Pilen baka biala ɛnlɛ ngane kɛ ye ɛdeɛ ne la. Baka gyɛne biala ɛnle Nyamenle tola ne anu mɔɔ ɔ nee ye sɛ kɛnlɛma a. 9 Menyɛle ye kɛnlɛma, ɔnyianle ngane nee nya dɔɔnwo,Na Yidɛn, nɔhalɛ Nyamenle ne tola ne anu mbaka mɔɔ ɛha la kɔsɔɔti anye bolole ye.’ 10 “Ɛhye ati mɔɔ Tumivolɛ Awulae Gyihova ɛha la ɛne: ‘Kɛmɔ ɔyɛle* tendenle kpalɛ, ɔmaanle ɔ ti dwule amungu ne mɔ anu, na ye tendenle ne maanle ye ahonle memaanle ɔ nwo zo la ati, 11 mebava ye meawula maanle maanle tumivolɛ ne asa anu.+ Ɔ nee ye bali, na ye amumuyɛ ne ati mebakpo ye. 12 Na nyɛvolɛ, maanle maanle mɔɔ bɛ ti yɛ se kpalɛ la bapɛ ye ado aze, na bɛagyakyi ye wɔ awoka ne mɔ azo, na ye nya ne mɔ akpolo agua mbɔnza kɔsɔɔti anu, na ye ngane ne mɔ abubu agua azɛlɛ ne azo azudenle kɔsɔɔti anu.+ Menli mɔɔ wɔ azɛlɛ ne azo la kɔsɔɔti bɛavi ye alubo ne abo na bɛagyakyi ye ɛkɛ. 13 Anwomanyunlu nloma kɔsɔɔti badɛnlɛdɛnla baka ne mɔɔ bɛbu ye bɛdo aze la azo, na ɛbɔ nu nane anwo ɛzulolɛ kɔsɔɔti adɛnlɛdɛnla ye ngane ne mɔ azo.+ 14 Ɔbayɛ zɔ amaa baka biala mɔɔ bikye azule ne mɔ la annyi anyɛ tendenle kpalɛ anzɛɛ ammaa ɔ ti zo andwu amungu ne mɔ anu na baka biala mɔɔ nyia nzule dɔɔnwo la annyi anyɛ tendenle kɛ bɛdabɛ la. Ɔluakɛ bɛbava bɛ muala bɛamaa ewule, bɛbahɔ azɛlɛ ne abo lɔ, bɛ nee alesama mɔɔ ɛlɛkɔ kuma* ne anu la.’ 15 “Mɔɔ Tumivolɛ Awulae Gyihova ɛha la ɛne: ‘Kenle mɔɔ ɔbahɔ Nla* ne anu la, mebamaa nyanelilɛ ara. Ɛhye ati, mebaheda azule kuma ne mɔ azo na meahwe ye azudenle ne mɔ meazia amaa azule dɔɔnwo ne anze. Ɔdaye ti mebamaa awozinli ava Lɛbanɔn, na ɛbɔ nu mbaka kɔsɔɔti agyengye. 16 Saa memaa ɔ nee menli mɔɔ ɛlɛkɔ kuma* ne anu la amuala kɔ Nla* ne anu na bɛte ye azedɔlɛ ne a, mebamaa maanle maanle ne mɔ anwo awoso bɛ, na Yidɛn mbaka kɔsɔɔti,+ Lɛbanɔn mbaka ngɛnlɛma nee mgbalɛ, mbaka mɔɔ nyia nzule dɔɔnwo la, arɛle bakyekye wɔ azɛlɛ ne abo lɔ. 17 Bɛ nee ye ɛhɔ Nla* ne anu, ɔ nee ye boavolɛma* mɔɔ dɛnlanle ye alubo ne abo wɔ maanle maanle ne mɔ+ anu la ɛhɔ menli mɔɔ bɛvale konle dadeɛ bɛhunle bɛ la anwo lɔ.’+ 18 “‘Yidɛn mbaka ne mɔ anu boni a ye anyunlunyia nee ye kpoleyɛlɛ le kɛ wɔ ɛdeɛ ne a?+ Noko kɛ ɔde ye biala la bɛbapɛ wɔ bɛaboka Yidɛn mbaka ne mɔ anwo bɛado aze wɔ azɛlɛ ne abo lɔ. Ɛbala menli mɔɔ bɛtɛpɛle bɛ mrenyiazo nee bɛdabɛ mɔɔ bɛva konle dadeɛ bɛhu bɛ la anwo ɛkɛ. Ɛhye a bado Falo nee ye menli dɔɔnwo ne amuala a,’ Tumivolɛ Awulae Gyihova a se a.”\n^ Hibulu aneɛ nu, “ɛyɛle.”\n^ Hibulu aneɛ nu, “ɔ nee ɔ sa.”